Molla Mənsurun öldürülmə səbəbiylə bağlı daha bir iddia: İran İŞİD-ə qarşı Taliban lideriylə anlaşıbmış!\n28 May 2016 - 23:55\nMolla Mənsurun öldürülmə səbəbiylə bağlı daha bir iddia:İran İŞİD-ə qarşı Taliban lideriylə anlaşıbmış!\nÖtən həftə Taliban lideri Molla Əxtar Mənsurun Pakistan-Əfqanıstan sərhəddində Amerikanın pilotsuz təyyarəsinin hücumu nəticəsində öldürülməsiylə ortaya xeyli ilginc məlumatlar çıxmışdı. Ən heyrətdoğuran xəbər isə Molla Əxtarın istifadə etdiyi pasportla əlaqədar idi.\nStrateq.az xəbər verir ki, Taliban liderinin cibindən onun Pakistan vətəndaşı olduğunu göstərən saxta pasport çıxmışdı. "Məhəmməd Vəli" adlı birisinə məxsus pasportun incələnməsi isə əsl sensasiya sayıla biləcək bir həqiqəti ortaya qoymuşdu: sən demə, Molla Mənsur son iki səfərini İrana edibmiş.\nİranla ifrat sünni təşkilatı olaraq bilinən Talibanın arasında hansı əlaqə ola bilərdi?\nXəbər yayılandan sonra hər kəsin cavab axtardığı bu sual yersiz deyildi. “Foreign Policy” dərgisinin yazarı Yochi Dreazenin təbirincə desək, çünki İran siyasətçiləri uzun illər Əfqanıstan Talibanını sünni bir silahlı təşkilat kimi tanımışdılar: “Məhz bu səbəbdən, Əfqanıstanın işğalı zamanı SSRİ-yə dəstək vermışdilər. 2001-ci ildə ABŞ-ın Əfqanıstanı işğalında da eyni mövqe ortaya qoyulmuşdu”.\nİndisə Molla Əxtarın son 2 səfərini İrana etməsi Talibanla rəsmi Tehran arasında gizli əməkdaşlığın mövcudluğunu göstərirdi. Dreazen də qələmə aldığı bugünkü yazısında həmin ehtimala diqqət çəkərək, qeyd edir: “Görünən budur ki, İran artıq Əfqanıstanda ən azı 3 min əsgəri olan İŞİD-i gördükdən sonra Talibanla müəyyən razılığa gəlmiş, hətta onunla ortaq hərəkət edirmiş".\nYazar bu iki bir-birinə zidd qüvvəni İŞİD-ə qarşı birləşdirən amilin ortaq maraqlar olduğunu düşünür O, Əfqanıstan ilə İran arasındakı 572 kilometrlik sərhəddin həm Tehran, həm də Taliban üçün böyük əhəmiyyət daşıdığını ifadə edərək, yazır: “Ötən aylarda Taliban heyəti Tehrana getdiyi xəbəri yayılmışdı. Həsən Ruhani administrasiyasi bu ziyarətdən xəbərdar olmadığını önə sürərkən, İran İslam İnqilabı Keşikçiləri Korpusuna yaxın bir xəbər agentliyi ziyarətin reallaşdığını bildirmişdi. Belə bir məqamda öldürülən Taliban liderinin iki dəfə İrana getdiyi ortaya çıxmışdı”.\nSözügedən ziyarətlərlə əlaqədar danışan digər analitiklər də istisna etmirlər ki, rəsmi Tehran öz siyasətinə zidd olaraq, Talibanla bəzi məsələlər ətrafında müzakirələrə başlamaq qərarı verə bilər.\nMəsələyə bu aspektdən baxanda, Talibanın sabiq liderinin ABŞ tərəfindən öldürülməsinin əsl səbəbi aydınlaşır. Belə görünür ki, İŞİD-in Mərkəzi Asiyaya transferini planlaşdıran Vaşinqton Talibanın İranla yaxınlaşmasını heç arzulamırmış. Axı bu münasibətlərin dərinləşərək, sünni-şiə ittifaqını yaratması Yaxın Şərqdə Qərb hegemonluğunu sarsıda və islam dünyasını qan gölündə boğan, iqtisadi cəhətdən çökdürən, ölkələri darmadağın edən məzhəb müharibələrini sona çatdıra bilərdi. Bu isə islam dünyasının yaxın perspektivdə daxili ziddiyyətlərdən sıyrılıb, mədəniyyətlərarası savaş meydanına daha güclü çıxmasının önünü açmaq deməkdir.


Azərbaycan Xalq Cümhuriyyəti dövründə hüquqi dövlət quruculuğu » www.tezadlar.az\nAzərbaycan Respublikasının Prezidenti yanında Bilik Fondunun aparat rəhbəri, hüquq üzrə elmlər doktoru, professor\nHər bir xalqın formalaşması və təkamülü prosesində milli dövlətin mövcudluğu vacib şərtlərdən biridir.\nMilli dövlətə mənsubluq bu gün də ayrı-ayrı xalqların nəyə qadir olduğunu, keçdiyi şərəfli mübarizə yolunu, dünya dövlətləri sırasında layiqli yer tutmaq əzmini nümayiş etdirmişdir. Eyni dilə, dinə, milli-mənəvi irsə, adət-ənənəyə, dəyərlər sisteminə malik insanlar tarixən konkret məkan və ərazi hüdudlarında milli dövlətlərini yaratmaq idealı ilə yaşamış, fəqət bu heç də hamıya nəsib olmamışdır.\nDünyanın qədim etnoslarından biri sayılan azərbaycanlıların milli dövlətçilik şüurunun və ənənələrinin inkişafı prosesi uzun əsrlər boyu davam etmiş, xalqın formalaşma, təşkilatlanma və özünütəsdiqləmə prosesinə əsaslı təkan vermişdir. Tarix boyu bir çox böyuk sərkərdələr, dövlət xadimləri Azərbaycan torpaqlarını vahid dövlət bayrağı altında birləşdirmək, hüquqi dövlət qurmaq istəsələr də, obyektiv və subyektiv səbəblərdən qarşıya qoyduqları müqəddəs məqsədə çata bilməmişlər.\nAzərbaycanda Qərb-Şərq dəyərləri əsasında ilkin demokratik təsəvvürlərin cəmiyyət gerçəkliyi kimi ortaya qoyulması əsasən XIX yüzilliyə təsadüf edir. Bu əsrdə yaşayıb yaratmış Qasım bəy Zakir, Abasqulu Ağa Bakıxanov, Seyid Əzim Şirvani, Mirzə Şəfi Vazeh, Mirzə Fətəli Axundzadə, İ.Qutqaşınlı, Nəcəf bəy Vəzirov, Məhəmməd Tağı Sidqi, Həsən bəy Zərdabi və başqa görkəmli ziyalı ədiblərin cəmiyyətdəki problemləri, sosial ədalətsizlikləri, haqsızlıqları əks etdirən əsərləri, poeziyaları Azərbaycanın milli ruhunun oyanışına təkan vermişdir. Eləcə də ötən əsrin əvvəllərində C.Məmmədqluzadə, M.Şahtaxtlı, Ə.Hüseynzadə, F.Köçərli, Ə.Ağaoğlu, M.Ə.Rəsulzadə kimi maarifpərvər ziyalılar demokratik düşüncəni, hüquqi cəmiyyət və dövlət modelini, ədalətli məhkəmə hakimiyyəti prinsiplərini müdafiə etmişlər. Demokratik dövlətdə hüququn roluna, hüquq və dövlətin əlaqəsinə, hüquqi dövlətin əsaslarına, ədliyyənin cəmiyyətdəki roluna, vətəndaşların əsas hüquq və azadlıqlarının təmininə dair M.Ə.Rəsulzadənin, N.Yusifbəylinin, F.Xoyskinin, Y.V.Çəmənzəminlinin fikirləri bu gün də böyük maraq doğurur.\nAzərbaycan Xalq Cümhuriyyətinin yaradılmasını nəzərdə tutan 28 may 1918-ci il tarixli "İstiqlal bəyannaməsi"ndə müsəlman Şərqinin ilk müstəqil hüquqi dövlət ideyası yeni yaranmış dövlətin təməl prinsipi kimi önə çəkilmiş, bəyannamənin 6-cı bəndində insan hüquq və azadlıqlarının prioritetliyi, hər kəsin qanun qarşısında bərabərliyi prinsipi önə çəkilmişdir.\nXatırlatmaq lazımdır ki, 1918-ci ilin mayında Zaqafqaziya Seymi dağıldıqdan sonra qurumun 44 nəfərlik müsəlman fraksiyası Azərbaycanın istiqlaliyyətini elan etmək və ilk milli hökuməti yaratmaq üçün Tiflisdə toplanaraq ölkənin idarə olunması səlahiyyətini üzərinə götürmüş, Azərbaycanın Milli Şurası elan edilmiş, M.Ə.Rəsulzadə Şuranın sədri seçilmişdir. 1918-ci il mayın 28-də isə Azərbaycan Milli Şurası Həsən bəy Ağayevin sədrliyi ilə Azərbaycanın "İstiqlal Bəyannaməsi"ni qəbul etmişdir. Bəyannamə azərbaycanlıların əsrlər boyu həsrətində olduğu ədalətli, hüquqi dövlət ideyalarını özündə parlaq şəkildə təcəssüm etdirərək Cümhuriyyətin Konstitusiya aktı statusuna malik ilk hüquqi sənədi olmuşdur. Sənəddə müstəqil Azərbaycan dövlətinin yarandığı bəyan olunmuş, onun ərazinin hüdudları müəyyənləşdirilmiş, dövlətin quruluşu, əsas fəaliyyət prinsipləri əksini tapmışdır.\nBəyannamədə demokratik dövlətə məxsus atributların - hakimiyyətin xalqa məxsusluğu, vətəndaşların mülki-siyasi hüquqlarının təmini, bütün xalqların və hər bir kəsin milli, dini, sinfi, silki və cinsi mənsubiyyətindən asılı olmayaraq azad inkişafı üçün şəraitin yaradılması, ən nəhayət, hakimiyyət bölgüsü kimi prinsiplərin əksini tapması suveren, demokratik, hüquqi dövlət yaradılması istəyinin təcəssümü idi. İstiqlal bəyannaməsinin siyasi-hüquqi mahiyyəti ondan ibarət idi ki, bu sənəd Azərbaycanda milli dövlətin siyasi əsaslarını - demokratik rejimli parlament respublikasının idarəçilik formasını, ali dövlət hakimiyyəti orqanları sistemini, hökumətin qanunverici orqan qarşısında məsuliyyət daşımasını təmin edirdi. Fəqət, bu sənəd Konstitusiyanı əvəz edə bilmədiyindən Azərbaycan Xalq Cümhuriyyətinin Konstitusiyasının dövlətin ali orqanı - Müəssislər Məclisi (parlament) tərəfindən qəbulu nəzərdə tutulurdu.\nCümhuriyyətin baniləri hüquqi dövlətin mövcudluğını həm də müstəqil məhkəmə təsisatının mövcudluğu ilə əlaqələndirirdilər. Onların dövlət və vətəndaşların qarşılıqlı məsuliyyətini təmin edən əsas orqan kimi məhkəmədərin rolu haqqında fikirləri müasir dövlət-hüquq həyatı üçün də aktualdır. Məsələn, F.Xoyski hüquqi dövlətdə məhkəmənin rolunu yüksək qiymətləndirərək deyirdi: "Yalnız o ölkə, o dövlət hüquqi hesab edilə bilər ki, orada ədalət mühakiməsinin həyata keçirilməsi, həqiqətin müəyyən edilməsi üçün bütün zəruri təminatlarla təşkil edilmiş müstəqil, qərəzsiz, əhaliyə yaxın məhkəmə var. Belə məhkəmədən məhrum olan ölkə həmişə özbaşınalıq və anarxiyanın hakimiyyəti altında olur. Bu zaman ortada hüquq qaydasından söhbət belə gedə bilməz".\nMilli Şuranın və hökumətin qarşısında duran mühüm vəzifələrdən biri də dövlət idarəçiliyinin məqsədyönlü şəkildə həyata keçirilməsi və cəmiyyət-vətəndaş-dövlət münasibətlərinin sivil şəkildə tənzimlənməsi baxımından o dövr üçün mükəmməl qanunların qəbulu olmuşdur. 1918-ci iyunun 4-də "Osmanlı imperatorluğu hökuməti ilə Azərbaycan Respublikası arasında dostluq müqaviləsi"nin imzalanması Azərbaycan Respublikasının xarici dövlətlərlə imzaladığı ilk rəsmi hüquqi sənəd kimi tarixiləşmişdir. 11 maddədən ibarət müqavilənin mühüm əhəmiyyətə malik 4-cü maddəsində "Dinclik və asayişi möhkəmləndirmək ölkənin təhlükəsizliyinin təmini üçün əgər zərurət olarsa, Osmanlı hökuməti Azərbaycan Respublikasına hərbi yardım göstərməyi öz üzərinə götürür" müddəasının əksini tapması gənc müstəqil respublikanın təhlükəsizliyinin təmin edilməsi baxımından mühüm əhəmiyyət kəsb edirdi. Ölkəmizin müdafiə qabiliyyətinin və təhlükəsizliyinin təmini istiqamətində digər mühüm addım Nazirlər Kabinetinin 1918-ci il 26 iyun tarixli sərəncamı əsasında Azərbaycan Milli Ordusunun yaradılması, avqustun 11-də isə "Hərbi mükəlləfiyyət haqqında" qərarın qəbulu olmuşdur.\nCümhuriyyətin yaradıcısı olmuş böyük ziyalılar hüquqi və demokratik dövlət quruculuğu yolunda ədliyyə və məhkəmə-hüquq islahatlarının da zəruriliyini ilk gündən düzgün dəyərləndirərək bu istiqamətdə sistemli tədbirlər həyata keçirmişlər. 100 illik inkişaf yolu keçmiş Azərbaycan ədliyyəsinin şanlı tarixi 1918-ci il mayın 28-dən - Azərbaycan Xalq Cümhuriyyətinin elan edildiyi gündə Ədliyyə Nazirliyinin təsis edilməsi ilə başlamış, təcrübəli dövlət xadimi Xəlil bəy Xasməmmədov ilk ədliyyə naziri təyin olunmuşdur. Nazirlər Şurasının qərarı ilə 1918-ci il oktyabr ayının 1-də Bakı dairə məhkəməsinin və onun tərkibində prokurorluğun fəaliyyəti bərpa edilmiş, noyabrın 14-də Azərbaycan məhkəmə palatasının Əsasnaməsi, noyabrın 22-də Ədliyyə Nazirliyinin Əsasnaməsi və ştat cədvəli təsdiq olunmuşdur.\nAzərbaycan Xalq Cümhuriyyəti hökumətinin vətəndaşlarda milli özünüdərki və istiqlal duyğularını gücləndirməyə xidmət edən mühüm addımlarından biri də 1918-ci il iyunun 27-də "Azərbaycan dilinin dövlət dili elan edilməsi haqqında" qərarın qəbulu olmuşdur. Həmin qərar Gülüstan (1813) və Türkmənçay (1828) müqavilələri ilə Azərbaycanın ikiyə bölünməsindən sonra ana dilinin dövlət dili kimi işlədilməsinə dair ilk sənəd olmuş, bu qərarla Azərbaycan-türk dili bütün ölkə ərazisində dövlət dili elan edilmişdir.\nCümhuriyyət dövründə xalqda milli özünüdərki, milli ruhu gücləndirən mühüm hüquqi addımlardan biri də dövlət bayrağının hazırlanması və qəbulu olmuşdur. Həmin il iyunun 24-də üzərində ağ rəngli aypara və səkkizgüşəli ulduz təsviri olan qırmızı bayraq dövlət bayrağı kimi qəbul edilmişdir. Qısa zamanda dövlət himninin qəbul edilməsi, milli valyutanın - manatın dövriyyəyə buraxılması milli müstəqilliyin möhkəmləndirilməsinə xidmət edən addımlar kimi ehtiramla xatırlanır.\n1918-ci il noyabrın 9-da Bakı şəhərində Fətəli Xan Xoyskinin sədrliyi ilə Nazirlər Kabinetinin iclası keçirilmiş, gərgin müzakirələrdən sonra "yaşıl, qırmızı və mavi rənglərdən, ağ aypara və səkkiz guşəli ulduzdan ibarət olan bayraq" Dövlət bayrağı kimi təsdiqlənmişdir. Üçrəngli bayrağımız dahi mütəfəkkir və ziyalı Əli bəy Hüseynzadənin hələ əsrin əvvəllərində milli yaşam fəlsəfəsi kimi irəli sürdüyü "Türkləşmək, müasirləşmək, islamlaşmaq" devizinə əsaslanmışdır.\n1918-ci il avqustun 11-də qəbul olunmuş "Azərbaycan Xalq Cümhuriyyətinin vətəndaşlığı haqqında" qanun da vətəndaşlarda dövlətçilik təəssübünün gücləndirilməsinə xidmət etmişdir. Qanun gənclərdə vətəndaşlıq hisslərinin tərbiyəsi, milli özünüdərk duyğularının gücləndirilməsi baxımından son dərəcə əhəmiyyətli olmuşdur. Qanunun 1-ci maddəsinə əsasən, milliyyətindən və dini mənsubiyyətindən asılı olmayaraq özü, yaxud valideynləri Azərbaycan Xalq Cümhuriyyəti ərazisində doğulmuş keçmiş Rusiya imperiyası vətəndaşları Xalq Cümhuriyyətinin vətəndaşları hesab olunurdular.\nF.Xoyski hökumətinin hüquqi sahəsində mühüm qərarlarından biri də 1918-ci il iyul ayının 15-də Fövqəladə Təhqiqat Komissiyasının yaradılması olmuşdur. Həmin qərarla komissiya qarşısında Birinci Dünya Müharibəsi illərində Zaqafqaziya ərazisində daşnak-bolşevik birləşmələrinin müsəlmanlara qarşı törədilən vəhşiliklər və onların əmlakına edilən qəsdlə bağlı məsələləri araşdırmaq, bu işdə günahkarları aşkarlamaq, onları məhkəmə məsuliyyətinə cəlb etmək tapşırılmışdır.\nAzərbaycan Parlamentinin qəbul etdiyi qanunların, qərarların hamısı müstəqil ölkənin ilk qanun və qərarları olduğu üçün çox əhəmiyyətli idilər. Bu sırada "Ümumi hərbi mükəlləfiyyət haqqında", "Mətbuat haqqında", "Milli Bankın təsisi haqqında", "Bakı Dövlət Universitetinin yaradılması haqqında", "Gömrük və poçt-teleqraf xidmətinin təkmilləşdirilməsi haqqında", "Məhkəmə qanunvericiliyi haqqında" və digər qanunları xüsusilə qeyd etmək olar.\nCümhuriyyətin həyatında ən əhəmiyyətli və şərəfli məqamlardan biri də üzvlərinin əksəriyyəti gənclərdən təşkil olunmuş parlamentin ("Məclisi-Məbusan") fəaliyyəti olmuşdur. 1918-ci il noyabrın 16-da toplanan Milli Şura mövcud fövqəladə şəraitdə Müəssislər Məclisinin çağırılmasının qeyri-mümkünlüyü ilə əlaqədar olaraq ali hakimiyyət orqanı kimi "Azərbaycan parlamentinin yaradılması haqqında" qanun layihəsini hazırlamış və noyabrın 19-da qəbul etmişdir.\nCəmi 17 ay fəaliyyət göstərməsinə baxmayaraq, Cümhuriyyət parlamenti özünün həyatiliyini və yüksək işgüzarlıq qabiliyyətini sübut etmişdir. Bu müddətdə "Məclisi-Məbusan"ın 145 iclası keçirilmiş, ilk iclas 1918-ci il dekabrın 7-də, son iclas 1920-ci il aprelin 27-də olmuşdur. Bu iclaslardan 15-i yetərsayın olmaması üzündən baş tutmamış, 130 iclasda ölkənin daxili, xarici siyasəti, iqtisadiyyat, maliyyə məsələləri, qanunvericilik aktlarının müzakirəsi, qəbulu, ordu quruculuğu və digər məsələlər müzakirə olunmuşdur. Fəaliyyəti dövründə Azərbaycan Cümhuriyyəti Parlamentinin müzakirəsinə 270-dən yuxarı qanun layihəsi çıxarılmış, onlardan 230-a yaxına təsdiq edilmişdir. Gənc müstəqil respublikada cəmiyyət həyatının müxtəlif sahələrini əhatə edən mükəmməl qanunlar özünün mütərəqqiliyi, demokratik ruhlu olması ilə fərqlənmişdir.\nAzərbaycan Xalq Cümhuriyyətinin parlamenti bütün fəaliyyətini ölkənin sosial-iqtisadi, maliyyə problemlərinin həllinə, ölkənin siyasi və ərazi toxunulmazlığını təmin etməyə, vətəndaşların hüquqlarını qorumağa, dövlətin demokratik və hüquqi əsaslarını möhkəmləndirməyə, Azərbaycanın beynəlxalq miqyasda tanınmasına, onun xarici ölkələrlə, ilk növbədə yaxın qonşuları ilə çoxşaxəli əlaqələrinin genişlənməsinə yönəltmişdir. Parlamentdə maliyyə-büdcə, qanunvericilik təklifləri, Müəssislər Məclisinə seçkilər üzrə mərkəzi komissiya, mandat, hərbi, aqrar məsələlər, sorğular, təsərrüfat, sərəncamverici, ölkənin istehsal qüvvələrindən istifadə üzərində nəzarət, redaksiya və fəhlə məsələləri üzrə komissiyalar fəaliyyət göstərmişdir.\nHəmin dövrdə vətəndaşları narahat edən sosial problemlər də diqqət mərkəzində olmuşdur. Parlamentdə qəbul edilmiş "İşçi məsələsi"nə dair bəyannamə ilə fəhlələrə 8 saatlıq iş gününün müəyyən edilməsi, onlara həftədə bir günlük istirahətin verilməsi parlamentin vətəndaşların əmək hüquqlarının qorunması və sosial müdafiəsinin təşkili məsələlərinə həssas münasibətini bir daha sübut edir. Bəyannamə işçilərin qanunla müəyyənləşdirilmiş vaxtdan çox, eləcə də axşam saat 9-dan səhər saat 6-dək işlədilməsinə yasaq qoyurdu. Qanuna əsasən, 16 yaşına qədər yeniyetmələrin işləməsinin qadağan olunması; 16 yaşından 18 yaşınadək gənclər üçün 6 saatlıq iş gününün müəyyənləşdirilməsi; qadınların zərərli işlərdə çalışmasının yasaq olunması; hamilə qadınlara doğuşdan əvvəl 4 həftə, sonra isə 6 həftə ərzində əvəzi ödənilməklə məzuniyyətin verilməsi insan hüquqlarına yüksək hörmətin bariz təcəssümü idi.\nAzərbaycan parlamenti 1919-cu ilin ilk aylarından başlayaraq ölkənin sosial-iqtisadi məsələlərinə geniş diqqət ayırır, gənclərin sosial vəziyyətinin yaxşılaşdırılması, əmək haqlarının artırılması, iqtisadi islahatların keçirilməsi üçün qanunvericilik bazası yaradırdı. İşçi məsələsi parlamentin iclaslarında daimi müzakirə mövzularından biri idi. Əmək naziri parlament iclaslarında gənc fəhlələrin şəraitinin ağır olduğunu etiraf edərək bu vəziyyətin yaxşılaşdırılması üçün neft sənayeçiləri, banklar və əmək haqlarının artırılması üzrə fabrik müfəttişliyi nümayəndələrinin iştirakı ilə müşavirə keçirmişdi. Həmin iclasda 1919-cu il yanvarın 1-dən gənc subay fəhlələrin əməkhaqqına əlavə olaraq ayda 120 rubl, ailəlilərə isə 360 rubl müavinət verilməsi nəzərdə tutulmuşdu.\nParlamentin dəmiryolçuların maddi təminatı üçün qəbul etdiyi 4 fevral 1919-cu il tarixli "Dəmir yolu qulluqçularının maddi vəziyyətlərini yaxşılaşdırmaq haqqında" qanun parlament tərəfindən bir milyon rubl vəsaitin ayrılmasını, dəmiryolçulara 2 manata çörək verilməsini nəzərdə tuturdu. Qanuna görə, 1919-cu il yanvarın 1-dən dəmiryolçulara məvaciblərini 60 faizi həcmində mükafatın verilməsi də daxil edilmişdi.\nQanunverici orqanın 1919-cu ilin iyunun 23-də qəbul etdiyi sosial xarakterli qanunlardan "Yaşayış minimumunun artırılması haqqında" qanun əhalinin sosial vəziyyətini yaxşılaşdırılması baxımından böyük əhəmiyyət kəsb edirdi. Qanunda göstərilirdi ki, Rusiya Müvəqqəti hökumətinin 12 iyun 1917-ci il tarixli qanununa əsasən gəlirləri 5 min rubla çatmayanlar gəlir vergisindən azad edilirlər. Bu qanun vergi ödəyicilərinin yükünü azaltmağa yönəlmişdi. Parlamentin təsdiq etdiyi qanunla yaşayış minimumu 1000 rubldan 5000 rubla qaldırıldı.\nAzərbaycan vətəndaşlarının sosial rifahının yaxşılaşdırılmasını prioritet vəzifə hesab edən "Müsavat" parlament fraksiyasının təqdim etdiyi "Torpaq məsələsi" layihəsi xəzinəyə, çara və çar nəslinə, eləcə də mülkədarlara məxsus bütün torpaqların pulsuz və əvəzsiz olaraq zəhmətkeşlərə, rəncbər xalqa verilməsini nəzərdə tuturdu. Hər bir mülkiyyət sahibində olacaq torpaqların həcmi qanunla müəyyənləşdirilir və bundan çox torpağa sahib olmaq qadağan edilirdi. Rəncbərlərə əvəzsiz verilmiş torpaqların müqabilində torpaq sahiblərinə xüsusi yaradılmış fond hesabına dəymiş zərərin mükafatı ödənilməli idi. Xüsusi torpaq sahibliyinə məxsus ərazilərdəki yerin təkində olan sərvət, dövlətin müəyyən etdiyi xüsusi nizam və qanunla tənzimlənməsi nəzərdə tutulurdu. Meşələr, səhralar, göllər, duzlaqlar və axar sular ümumi istifadəyə verilir, lakin onlardan istifadə qanunla tənzimlənirdi.\n1919-cu il iyulun 21-də parlamentdə təsdiq edilmiş "Müəssislər Məclisinə seçkilər haqqında" qanunla cinsindən asılı olmayaraq 20 yaşına çatmış bütün respublika vətəndaşlarının parlamentə bərabər, birbaşa və gizli səsvermə yolu ilə seçilməsi təsbit edilirdi. Şərqdə ilk dəfə olaraq qadınların da seçkilərdə iştirakına imkan yaradılması Cümhuriyyətin hüquqi dövlət ideyasına sadiqliyinin əyani təcəssümü idi.\nQanuna görə, hərbi qulluqda olanlar yalnız passiv seçki hüququna malik idilər. İnzibati vəzifədə olan şəxslər, qəza rəislərinin köməkçiləri, qubernator və onların köməkçiləri aktiv seçki hüququndan istifadə edə bilərdilər. Qanuna görə, qəyyumluqda olanlar, anlaqsız şəxslər seçkidə iştirak edə bilməzdilər. Həmçinin, məhkəmənin qanuni qüvvəyə minmiş qərarı ilə azadlıqdan məhrum edilənlər, 10 illik katorqa işlərinə cəlb edilmiş şəxslər, cəza müddətləri başa çatana qədər yaşayış yerlərindən sürgün edilmişlər, islah evlərində icbari işə cəlb edilərək zindana və ya qalaya salınmış şəxslər, hüquqlarından qismən və ya tamamilə məhrum edilmiş şəxslər 5 il müddətində seçkidə iştirak hüququndan məhrum edilirdilər.\nCümhuriyyət parlamenti ölkənin təhlükəsizliyinin təmini baxımından ordu quruculuğuna xidmət edən qanunların qəbulunu da diqqət mərkəzində saxlayırdı. Parlamentin 1919-cu il fevralın 25-də "Hərbi nazirliyin ştat heyəti haqqında" qanunu qəbul etməsi də bunun əyani göstəricisidir. Məclisin işində iştirak edən hərbi nazir, general Səməd bəy Mehmandarov ordu quruculuğu ilə bağlı demişdi: "Azərbaycanın peşəkar, təcrübəli, gənc zabit kadrlara ehtiyacı vardır. Müstəqil yaşayan millətin ordusuna özgə millətlərdən zabit dəvət etmək məcburiyyətindəyik. Lakin bu xüsusda olduqca diqqətli seçim lazımdır. Özümüzü müdafiə etmək üçün kifayət qədər əsgəri qüvvəmiz olacaqdır".\n"Hərbi mükəlləfiyyət haqqında" qanun isə orduya çağırılanların xidmət müddətini müəyyən edirdi. Rusiya imperiyası qanunları ilə Azərbaycan Xalq Cümhuriyyətində əsgəri xidmət 3 il 3 ay tətbiq olunurdu. Göstərilən müddət məqbul sayılmadığından, yeni qanunla onun 2 ilə qədər azaldılması qərara alınmışdı. Müddətin azaldılmasında məqsəd gəncləri orduya cəlb etmək, nisbətən qısa müddətdə xidmət edib ehtiyatda olanların sayını artırmaqdan ibarət idi. Digər tərəfdən, bu da nəzərə alınmışdı ki, əsgərlik müddəti çoxaldıqca, peşəsindən ayrılanların yenidən sənətlərinə qayıtması müşkülə çevrilir, iqtisadiyyatda çətinlik yaranır.\nAzərbaycan parlamentinin mühüm hüquqi sənədlərindən biri də 7 dekabr 1918-ci ildə həbs olunanların ümumi amnistiyası məqsədilə yaradılmış parlament işçi komissiyasının hazırladığı qanun layihəsinin müzakirə edilərək təsdiqi olmuşdur. "Azərbaycan parlamentinin açılması münasibətilə siyasi əfvi-ümumi" adlanan həmin qanun say etibarı ilə Cümhuriyyətinin 7-ci rəsmi qanunu olmuşdur. Qanunda 1918-ci il dekabrın 7-dək Rusiya imperiyasının Cinayət qanunnaməsi ilə mühakimə edilərək barəsində həbs hökmü verilmiş Azərbaycan vətəndaşlarının əfv olunması nəzərdə tutulurdu.\nParlamentdə qəbul edilmiş "Deputatlıq və məmurluq haqqında" 4 maddədən ibarət qanun layihəsi qanunverici və icraedici hakimiyyətlərin müstəqil fəaliyyətini, hakimiyyət bölgüsü prinsiplərini özündə ehtiva edirdi. 1918-ci il yanvarın 25-də qəbul edilmiş həmin qanun, nazirlər istisna olmaqla, digər məmurların eyni zamanda, iki hakimiyyət orqanında təmsilçiliyini yasaq edirdi. Qanuna görə, digər məmurlar deputat seçildikləri təqdirdə, məmur kimi vəzifələrindən istefa verməli idilər. Həmin qanun Azərbaycanın parlament təcrübəsində ilk dəfə olaraq "Qanun dərc olunduğu gündən qüvvəyə minməsi" prinsipinin də tətbiqini təmin edirdi. Qanun parlamentin iclasına sədrlik etmiş H.Ağayevin və icraedici orqanın katibi Ə.Pepinovun imzası ilə 28 yanvar 1919-cu il tarixdə "Azərbaycan" qəzetində dərc edilmişdi.\nParlament (Məclisi-Məbusan) 1919-cu il fevralın 4-də "Dəmir yolu qulluqçularının sosial vəziyyətlərini yaxşılaşdırmaq haqqında", fevralın 18-də "Parlamentin mühafizəsinin təşkil edilməsi haqqında" və "Dağlılar hökumətinə 10 milyon yardım edilməsi haqqında", fevralın 25-də isə "Hərbi nazirliyin heyəti haqqında" və digər qanunları qəbul etmişdir. Bundan əlavə, ali qanunverici orqanda "Yollar və qara yollar, onların təmiri və inşasının Yollar Nazirliyinə verilməsi haqqında", "Müəssislər Məclisinə seçkilər üçün qanunnamə hazırlanmasına görə 20 min rubl ayrılması haqqında", "Vergilər sahəsində şikayətləri araşdırmaq üçün Maliyyə Nazirliyi nəzdindəki Ali Şura instansiyasının yaradılması haqqında", "Poçt və teleqraf nizamnaməsinin 131-ci və digər maddələrinin ləğv edilməsi haqqında", "Azərbaycan quberniya sənaye vergisi idarəsinin təşkili haqqında", "1918-1919-cu illər üçün quberniya və dairə vergi idarələrinin seçilməsi qaydaları haqqında" və s. qanun layihələrini müzakirə edilərək təsdiqlənmişdi.\n1919-cu il aprelin 7-də qəbul edilmiş "Hərbi və səhra məhkəmələrinin yaradılması haqqında" qanunda hərbi nazirin təyin etdiyi hərbi məhkəmələrin yaradılması nəzərdə tutulurdu. Həmin qanuna qədər hərbi məhkəmələrdən verilən şikayətlərə mülki apellyasiya qaydasında baxılırdı. Azərbaycan Hərbi Nazirliyi bu qaydanı dəyişərək bütün apellyasiya işlərinin hərbi nazirlik tərəfindən aparılmasını təklif edirdi. Məhkəmə tez-tez bir yerdən başqa yerə köçdüyündən və ya yerini dəyişdiyindən, əksər hallarda şahidləri bir yerə toplayıb iclasları keçirmək mümkün olmurdu. Bu baxımdan orduya aid işlərin hərbi məhkəməyə verilməsi təmin edilirdi.\nParlamentin 18 avqust 1919-cu ildə qəbul etdiyi qanunda Azərbaycan Respublikası sərhədlərində yaradılmış gömrük məntəqələri hüquqi cəhətdən tənzimlənirdi. "Azərbaycan Respublikasının gömrük münasibətlərini tənzimləmək üçün sərhəd mühafizəsinin təşkil edilməsi haqqında" qanunun tətbiqi üçün 1919-cu il iyulun 1-dən 5 milyon 114 min rubl ayrılması nəzərdə tutulurdu. Qanuna əsasən, Azərbaycan sərhədlərində qeyri-qanuni ticarət və qaçaqmalçılıqla mübarizə məqsədilə sərhəd məntəqələrində gömrük orqanları təşkil edilir, sərhəd məntəqələrində respublika sərhəd mühafizə dəstəsi yaradılırdı.\nAzərbaycan parlamenti qanunçuluğun möhkəmləndirilməsi məqsədilə 1919-cu il avqustun 18-də "Özgə əmlakı əleyhinə yönəlmiş cinayətlərə görə cəza verilməsi üçün ədalət məhkəməsinin səlahiyyətlərinin artırılması barədə" qanun qəbul etmişdi. Qanunda göstərilirdi ki, Rusiya imperiyası qanunvericiliyində nəzərdə tutulmuş cinayət əməllərinə görə tətbiq edilən pul cərimələri rublun kursunun aşağı düşdüyünə görə ədalət məhkəmələrinin səlahiyyətlərini məhdudlaşdırmışdır. Qanunla fırıldaqçılıq, mənimsəmə, israfçılıq, oğurdluq və s. cinayət əməllərinə görə nəzərdə tutulan cərimələr 300 rubldan 10 min rubla qədər artırılır və dairə məhkəməsinə aid bəzi xırda cinayət əməllərinə baxılması onlara həvalə edilirdi.\nAzərbaycan parlamenti 1919-cu ilin yayında qanunvericilik sahəsində fəaliyyətini davam etdirərək müxtəlif sahələri əhatə edən qanun layihələrini o cümlədən, "Balaxanı-Sabunçu mahalında vergi polisi təsisi haqqında", "Şəhərlərdə bələdiyyə idarələri seçkiləri haqqında", "Əsgəri xidmətin müddəti barəsində", "Alkoqol məhsulundan aksiz vergisi miqdarının artırılması haqqında", "Azərbaycan hökuməti sərhəd mühafizə polkunun təsisi haqqında", "Teatr tamaşaları və əyləncə yerlərindən tutulan vergilərin hökumət xəzinəsinə idxalı haqqında", "İrəvan xeyriyyə işləri naziri və vəkilin (səlahiyyətli nümayəndə) maaşı və onun idarəsinə 177 min rubl ayrılması haqqında", "Lisenziyası olmayan içki ticarətindən alınan cərimələrin artırılması haqqında" və s. müzakirəyə çıxarmışdı.\nHökumət 1918-ci ilin mart soyqırımının təhqiqatını da diqqətdə saxlayırdı. Mart soyqırımını təhqiq edən Azərbaycan məhkəmə palatası fövqəladə istintaq komissiyasının ləğvi haqqında məlumatı "Azərbaycan" qəzetinin 1919-cu il 26 aprel tarixli sayında vermişdi. Azərbaycan Məhkəmə palatasının sədri mart hadisələri ilə bağlı materialların toplanmasının dayandırılması və toplanmış sənədlərin bir hissəsinin Versal konfransına yola düşən nümayəndə heyətinə verilməsi barədə sərəncam imzalamışdı. Şifrələnmiş rəqəmli məlumatların xüsusi kuryer vasitəsilə Parisə göndərilməsi qərara alınmışdı.\nHəmin dövrdə yaranmış mürəkkəb siyasi vəziyyətdə Azərbaycan Milli Şurası üzvləri İrəvanı ermənilərə paytaxt kimi güzəştə getməyə məcbur olmuş, bununla bağlı qərar Milli Şuranın 29 may 1918-ci il tarixli iclasında verilmişdi. Milli Şurada səsvermədə 28 nəfər şura üzvündən 16 nəfəri İrəvanın güzəştə gedilməsinin lehinə, 1 nəfər əleyhinə səs vermiş, 3 nəfər bitərəf qalmışdı. Bu məsələ Milli Şuranın 1 iyun 1918-ci il tarixli iclasında yenidən gündəliyə daxil olunmuş, şura üzvləri iclasda İrəvanın ermənilərə güzəşt edilməsinə etiraz etmişdilər. Sonda Milli Şura bu etirazı müzakirə etmədən iclas protokoluna əlavə etməyi qərara almışdı.\nGöründüyü kimi, XX əsrin əvvəllərində - 1918-ci ilin 28 mayında müstəqilliyini elan etmiş Azərbaycan xalqı əsrlər boyu həsrətində olduğu hüquqi dövlət ideyasının praktik şəkildə gerçəkləşdirmiş, ilk dövlətçilik təsisatlarını yaratmışdır. Bununla belə, müəyyən obyektiv və subyektiv səbəblər üzündən əsrlərin mücadiləsi kimi XX əsrin əvvəllərində müstəqillik qazanmış Azərbaycan xalqı bu nemətin şirinliyini uzun müddət dada bilməmişdir: bir tərəfdən idarəçilikdə buraxılan bəzi səhvlər - daxildə tam milli birliyin əldə edilməməsi, düşmən qüvvələrə qarşı layiqli müqavimət əzminin olmaması, digər tərəfdən həmin dövrdə bütün dünyanın siyasi mənzərəsini dəyişməkdə olan geopolitik proseslər Cümhuriyyətin yaşamasına, müstəqil təsisat kimi sözünü deməsinə imkan verməmişdir. Beləliklə, cəmi 23 ay mövcud olmuş Müsəlman Şərqində ilk demokratik quruluşlu dövlət xarici hərbi müdaxilə nəticəsində süquta uğrasa da, tarixi fakt, çağdaş prinsiplərə söykənən milli dövlətçilik ənənələrinin başlanğıc nöqtəsi kimi Azərbaycan xalqının yaddaşından heç zaman silinməmişdir.\nCümhuriyyətin süqutundan sonrakı onilliklər ərzində həyata keçirilən repressiyalar, təzyiqlər insanların milli istiqlal duyğularına xələl gətirməmiş, imperiyanın antimilli, şovinist siyasəti ilə barışmayan xalqımız şərait yetişdikcə, istər konkret fərdlər, istərsə də qruplar şəklində milli haqlarımız uğrunda mücadilə aparmışdır. Son nəticədə SSRİ kimi nəhəng bir imperiyanın süqutuna, Azərbaycanın dövlət müstəqilliyinin bərpasına gətirib çıxaran keşməkeşli və uzun mübarizə tarixinin ötən əsrin 70-ci illərin əvvəllərindən başlaması isə fenomenal şəxsiyyət, Ümummilli lider Heydər Əliyevin xidmətləri ilə bilavasitə bağlı olmuşdur.\nXX əsrdə Azərbaycan xalqının yetirdiyi nadir şəxsiyyət olan Heydər Əliyev AXC-nin süqutundan sonra siyasi reallıqdan çıxıb ideya formasında, azərbaycanlıların istiqlal duyğularında qığılcım kimi közərən milli dövlətçilik düşüncəsini - əsrin 70-ci illərinin əvvəllərindən başlamaqla əsrin sonlarına doğru müstəqil Azərbaycan dövləti kimi əzəmətli bir reallığa qovuşdurmuş, böyük fədakarlıqlar hesabına qurub-yaratdığı bu dövlətin sarsılmazlığını, demokratik yüksəlişini, Azərbaycanın müstəqilliyinin əbədiliyini, daimiliyini, dönməzliyini təmin etmişdir.\nUlu öndər Heydər Əliyevin irəli sürdüyü hüquqi dövlət ideyası ötən 25 ildə xalqımızın inkişaf və tərəqqisində lokomotiv rolunu oynamış, onun firavan gələcəyi üçün uğurlu təməl hazırlamışdır. 1993-2003-cü illərdə ölkədə siyasi sabitliyin təmini, iqtisadi tənəzzülün qarşısının alınması ilə paralel şəkildə insan hüquq və azadlıqlarının təminatına xidmət edən hüquq islahatları da xüsusi diqqət mərkəzində saxlanılmışdır. 1995-ci ilin noyabrında ümumxalq referendumunda qəbul olunmuş Azərbaycan Respublikasının Konstitusiyası dövlət hakimiyyətinin mənbəyinin xalq olmasını rəsmiləşdirməklə, demokratik, hüquqi dövlət quruculuğunun, məhkəmə-hüquq sisteminin əsaslarını, insan hüquq və azadlıqlarının müdafiəsi və təmini üçün hüquqi bazanı müəyyənləşdirmişdir. Konstitusiyada ifadəsini tapan bir çox müddəalar məhz ulu öndər Heydər Əliyevin ideya, hüquqi və fəlsəfi baxışlarının təzahürü olmaqla uzun illər demokratik Azərbaycan dövlətinin inkişafı və çiçəklənməsinə, xalqın firavan həyatına, hər bir Azərbaycan vətəndaşının azad, təminatlı gələcəyinə xidmət edir.\nBu gün müstəqil Azərbaycan qarşısında duran ümummilli məqsədləri dəqiq müəyyən edərək, onların gerçəkləşdirilməsi istiqamətində ardıcıl, sistemli fəaliyyət göstərən ölkə kimi dünyanın yeni iqtisadi fenomeninə çevrilmişdir. Ümumi şəkildə ifadə etsək, bu gün ölkədə Azərbaycan Prezidenti cənab İlham Əliyevin rəhbərliyi altında həyata keçirilən məhkəmə-hüquq islahatlarının başlıca məqsədi modernləşmə mərhələsini sürətlə başa vuraraq Azərbaycanı inkişaf etmiş ölkələr səviyyəsində yüksəltmək, demokratik idealların cəmiyyətdə tam möhkəmlənməsinə nail olmaq, yeni düşüncəli vətəndaş yetişdirməkdir. Yeni dövrün milli ideallarına çevrilən bu məqsədlərin reallığa adekvatlığı isə qətiyyən şübhə doğurmur.


ATV aparıcısından müraciət: Onu tapın - Foto » Altun.az\nATV kanalının aparıcısı Aytən Səfərova “Hunday” markalı yük maşınının vurması nəticəsində xəsarət alan Aygün Əliyeva və onun iki övladı üçün hüquq-mühafizə və səhiyyə orqanlarına müraciət edib.\nAltun.az xəbər verir ki, Aytən Səfərova Aytən Əliyevaya və onun ailəsinə kömək edilməsi üçün həmin orqanlardan yardım istəyib.\nO bildirib ki, ailəsinin maddi durumu o qədər də yaxşı olmayan Aygün Əliyeva iki balası ilə birlikdə ağır vəziyyətdə xəstəxanadadır: “Ana və iki azyaşlı məktəbli övladını amansızcasına vurub hadisə yerindən qaçmış sürücünün tapılıb cinayət məsuliyyətinə cəlb edilməsini, habelə Aytən Əliyevanın və övladlarının müalicə xərclərinin ödənilməsini xahiş edirik”.\nQeyd edək ki, bir müddət əvvəl Xətai rayonu, “Nargilə” kafesi yaxınlığında Azər Kərimov adlı sürücü idarə etdiyi “Hunday” markalı yük maşını ilə idarəetməni itirib. O, 1984-cü il təvəllüdlü Aygün Əliyevanı, onun övladları – 2012-ci il təvəllüdlü Rəna Əliyeva və 2008-ci il təvəllüdlü Almaz Əliyevanı vuraraq, hadisə yerindən qaçıb.\nALDP sədri namizədliyini S.Cəlaloğlunun xeyrinə geri götürdü 09 mar 2018, 17:10\n"Meyiti manqalda odunla qarışdırıb, yandırdım" - Neftçalda atasını öldürən oğlan 13 dek 2016, 10:40


Ledi Qaqa dəbli qırmızı libasda - fotolar » wWw.Qadinlar.Biz ~ Qadınlar Bir Incidir! Populyar Qadın Saytı\nSəs ver: Londonda baş tutan "British Fashion Awards"da məşhurlar ən dəbli geyimləri ilə iştirak ediblər.\nloading... Gecənin ən dəbli qadını o oldu - fotolar\n# 17 ozunu hec kimden ustun tutma!!! unutma aftafa qizildanda olsa yeri tualetdir duymecik\n# 16 Bəzən mənə yalan danışana inanmış kimi davranıram, yazıqdı əməyi boşa getməsin Aydan Habili\n# 14 İnsanlar görmüşəm mələk donundaHamısı xoş günün mələyi olubKimsəsiz çarəsiz qaldığım andaTək Allah duası köməyim olub...Ariqlamaq üçün oruc tutmaq, idman üçün namaz qilmaq! Deyen insanlar cehennemde zaqar pulsuzdur.♥♥♥♥♥♥♥♥♥♥♥♥♥♥♥♥♥♥♥♥♥♥♥♥♥♥♥♥♥MG♥♥♥♥♥♥♥♥♥♥♥♥♥♥♥♥♥♥♥♥♥♥♥♥♥♥♥♥♥ vipbetul\n# 9 #Narminintheskywithdiamonds arzum-aysum\n# 5 ✴Eşqime xeyanet etdiyin üçün hemişe menim ahimla yaşayacaqsan!....❇ yarpaq33\n# 4 Rebbinin adini zikr et ve ozunu tamamile Ona hesr et Leylas


Qeyri-neft sektorunda 1.3 milyardlıq kəsir\nQeyri-neft sektorunda bir milyard 136 milyon dollar məbləğində kəsir yaranıb. Mərkəzi Bankın açıqladığı rüblük Tədiyə Balansından belə məlum olub.\nBu ilin birinci rübündə qeyri-neft sektorunda aparılmış Cari Əməliyyatlardan xarici ölkələrə 2,704 milyard dollar məbləğində valyuta ödənişi həyata keçirilib. Belə əməliyyatlardan ölkəmizin gəlirləri isə 1,568 milyard dollar olub. Odur ki, xarici ölkələrlə həyata keçirilmiş bu əməliyyatlardan ölkəmiz bir milyard 136 milyon dollar məbləğində valyuta itkisi verib. Mərkəzi Bankın yanvar-mart dövrünə dair açıqladığı Tədiyə Balansından məlum olub ki, kəsir (itki) məbləği ötən ilə nəzərən bu il 19% və ya 181 milyon dollar artıb.\nI rübdə qeyri-neft sektorundan mal ixracının 11% artması valyuta qazancımıza 25 milyon dollar məbləğində artırıcı təsir göstərsə də, bu sektordan mal idxalının 20% artması valyuta qazancımıza 233 milyon dollar məbləğində azaldıcı təsir göstərib. Bu səbəbdən qeyri-neft mallarının xarici ticarətindən valyuta itkilərimiz 22,4% böyüyüb.\nQeyri-neft sektorunda rezidentlərlə qeyri-rezidentlər (xaricilər) arasında aparılmış qarşılıqlı xidmətlərdən valyuta itkilərimiz bu dövrdə 21,6% çoxalıb. Ötən ilə nəzərən Təkrar Gəlirlər hesabı üzrə valyuta axınlarında yaxşılaşma müşahidə olunsa da, İlkin Gəlirlər hesabı üzrə valyuta qazancımız 71% azalıb.\nNeft sektorunu da buraya əlavə etsək, aydın olar ki, ötən ildən fərqli olaraq bu il ümumi Cari Əməliyyatlar hesabı üzrə 380 milyon dollar məbləğində müsbət saldo yaranıb. Burada pis hal odur ki, bu müsbət saldo neft-qaz sektorunun, daha konkret desək, neftin qiymətinin artması hesabına təmin edilib. Belə ki, bu dövrdə xam neft və neft məhsullarının ixrac kütləsi 796 min ton (14%) azalsa da (DGK-nin məlumatına əsasən), bu məhsulların ixrac (FOB) dəyəri 53% artıb. Odur ki, qiymətin artması hesabına neft sektorunun artmış gəlirləri qeyri-neft sektorunda yaranmış kəsiri kompensasiya etməyə imkan verməklə yanaşı ümumi hesabda müsbət saldo yaranmasını da təmin edib. Deməli, Tədiyə Balansının Cari Əməliyyatlar hesabı qiymət amilindən asılı vəziyyətdədir.\nBu səbəbdən neftin qiymətinin düşməsi ilə Cari Əməliyyatlar hesabında müşahidə olunan bu nisbi yaxşılaşma dərhal aradan qalxa və vəziyyət tamamilə alt-üst ola bilər.\nBundan sonrakı dövrdə ölkəmizdə neft hasilatının və neft ixracının düşmə ehtimalının çox yüksək olması, habelə ABŞ-ın xarici ölkələrə enerji ixrac etmək məsələsində israrlı görünməsi bu Hesab üzrə nisbi yaxşılaşmanı təhdid altına almaqla vəziyyəti daha da gərginləşdirir.\nOdur ki, nə qədər gec deyil, uğursuz iqtisadi siyasətdən imtina etmək, gerçək islahatların önünü açmaq lazımdır.


Həzrət Zəhranın elmi məqamı\n12 Fevral 2019 21:20\nƏziz Peyğəmbərimizin (s) gözünün nuru olan qızı Həzrət Zəhra (s.ə) İslam dinində çox uca bir məqama malik olan banulardandır. Xanım Zəhra (s.ə) - məsumdur və 11 İmamın anasıdır. Quranın "Kövsər", "İnsan", "Təthir" kimi surələri o Həzrətin (s.ə) özünün, onun övladlarının və həyat yoldaşının şənində nazil olmuşdur.\nMilli.Az deyerler.org-a istinadən bildirir ki, Həzrət Zəhranın (s.ə) elmi fəzilətləri başqa Məsum İmamların (s.ə) fəzilətləri kimidir. Xanım (s.ə) elmi cəhətdən elə uca məqamda idi ki, əgər İmam Əli (ə) kimi həyat yoldaşı olmasaydı, ona bərabər həddə olan heç kəs tapılmazdı.\nİmam Sadiq (ə) Xanım (s.ə) haqqında buyurur: "Əgər o böyük insan üçün Əli (ə) kimi həyat yoldaşı olmasaydı, Qiyamətə qədər heç kəs onunla eyni şəndə olmazdı".\nƏhli-Beyt (ə) alimləri Həzrət Zəhra (s.ə) barəsində buyurur: "Allaha and olsun ki, Allah Təala o Həzrətə (s.ə) elmdə o qədər tutum vermişdi ki, bəşər elmindən ehtiyacsız olsun, heç bir zaman başqasından öyrənməyə ehtiyacı olmasın. Atası İslamın ilk müəllimi idi və sonuncu Peyğəmbərdir (s) ki, Allah onu kamil və səma kitabı ilə bəşəriyyətə tərəf göndərmişdir".\nİmam Baqir (ə) buyurur: "Fatimə (s.ə) elminin çoxluğuna görə cəhalətdən uzaq idi. O qədər elmi var idi ki, cəhalət heç bir zaman ona yol tapmazdı. Yaradılışının ilk əvvəllindən rəbbani elmə malik idi".\nBeləliklə deyə bilərik ki, Xanım Zəhra (s.ə) - Peyğəmbərimizin (s) qızı və 11 İmamın (ə) anası olmaqla yanaşı, özü İlahi elm mədəni olmuşdur. İmamlar (ə) onun İlahi təlim və tərbiyəsini görmüşdülər.\nXanım (s.ə) bütün mövzularda Məsum İmamlarla (ə) eyni şəndə idi. Onlar Fatimə (s.ə) elminin varisləridir ki, Fatimənin (s.ə) "Səyifə" kitabı onlara çatmışdır.


İstehlakçılar içməli qablaşdırıcılara: təkrar emal hələ də 1 nömrəlidir - Maraqlıdır - 2022\nİstehlakçılar içməli qablaşdırıcılara: təkrar emal hələ də 1 nömrəlidir\nAnketə görə istehlakçıların yüzdə 56-sı təkrar emalı kritik bir məsələ kimi göstərsə də, bir çoxu iş yerində və ya evdən kənarda təkrar emal etmir. Şəkil: Flickr / ksheehan\nİstehlakçı münasibəti və alış davranışı ilə bağlı son bir BeveragePulse tədqiqatına görə, ətraf mühit narahatlıqları istehlakçıya qablaşdırılmış içki alış-verişi və istehlakı üzərində böyük təsir göstərir.\n“Ətraf mühitlə əlaqəli narahatlıqlar: İçki və paket qərarlarına təsir” bu münasibətləri qiymətləndirmək üçün 500 respondent arasında sorğu keçirdi.\nQablaşdırılmış içkilərə gəldikdə, ətraf mühitə dair ən vacib narahatlıqlar soruşulduqda, "təkrar emal" ən çox yüzdə 45 ilə göstərildi, "zibil məsələləri" isə yüzdə 20-dən az idi.\nRespondentlərin əksəriyyəti (yüzdə 56) geri çevrilmə nisbətinin və ya təkrar emal edilmiş məzmunun davamlı və ya ekoloji cəhətdən təmiz bir paketin ən vacib atributu olduğunu, "bərpa olunan qaynaqlardan hazırlanaraq" yüzdə 20-dən bir qədər çox olduğunu ifadə etdi.\n“Araşdırmamız göstərir ki, istehlakçılar içki alqı-satqısı zamanı ətraf mühiti düşünürlər; Xüsusilə, tapıntılar istehlakçıların təkrar emalı asan olan paketlərlə müsbət əlaqədə olduğunu göstərir ”dedi. BeveragePulse.com Qurucusu Bob Falkenberg. "İçki şirkətləri geri dönüşüm mövzusunda tam bir məhkəmə mətbuatına başlamalıdır."\nHesabatda qeyd edildiyi kimi, ekoloji problemlər səbəbindən şişelenmiş suyun satışında azalma haqqında çox şey yazılmışdır. Bunu daha yaxşı başa düşmək üçün respondentlərə şişelenmiş su sənayesindəki ətraf mühitlə əlaqəli suallar verildi.\nYüzdə otuz beşi ətraf mühit problemləri və davamlılığın həllinin digər qablaşdırılmış içkilərlə müqayisədə şişelenmiş su üçün daha vacib olduğunu cavablandırdı.\nDigər tərəfdən qazlı alkoqollu içkilər və digər qablaşdırılmış içkilərlə əlaqəli olaraq "sağlamlığım üçün daha yaxşı" və "aşağı qiymətlər" "daha çox şey almağınıza ən çox nə edərsiniz?" Eyni sual üçün, "ətraf mühit üçün daha yaxşı" şişelenmiş suya ən çox verilən cavab idi.\nPaketlənmiş material qavrayışı istehlakçı davranışını öyrənərkən nəzərdən keçirmək üçün maraqlı bir amildir. Ümumiyyətlə, respondentlərin açıq şəkildə göstərdikləri şüşə butulkalar və alüminium qablar ətraf mühit üçün ən yaxşısıdır, plastik butulkalar isə 3-cü yerdədir.\nVideoya baxın: Podkast 22 - Təkrar emal niyə vacibdir? Emin İlyas. İşlənmiş yağların sənayedə istifadəsi (Iyul 2022).\nRazıyam, bu məzəli bir mesajdır.\nvə hələ də variantlar?\nYazı üçün müəllif sayəsində !!\nYeni iPhone-u haradan alacağımı deyə bilərsinizmi? Moskvada tapa bilmirəm...\nPepsiCo, yüzdə 100 bitki əsaslı şüşəni buraxacaq\nİçəridən Enerjiyə Tullantı\nSenatın İqlim Qanununun statusu nədir?\nHamamda kondensasiyanın qarşısını necə almaq olar\nBir Vegan Şükran Yeməyi necə planlaşdırılır\nYaşıllaşmağın 10 Pulsuz Yolu\nHəyətinizdə 10 Yenidən istifadə edə və ya təkrar istifadə edə bilərsiniz\nSan Fran, Təkrar emal, Kompostlama işlərini gücləndirir\nKondisionerinizi özünüz necə qoruyub təmizləyəcəksiniz\nSüni ağacları və ipək bitkilərini necə bişirmək olar\nTarixi NYC Binası Yaşıl Makiyajdan Keçir\nCopyright 2022 \_ İstehlakçılar içməli qablaşdırıcılara: təkrar emal hələ də 1 nömrəlidir...


DOST mərkəzləri | DOST Agentliyi\n9 may 2019-cu ildə Azərbaycan Respublikasının Prezidenti İlham Əliyev və Birinci vitse-prezidenti Mehriban Əliyevanın iştirakı ilə 1 saylı Bakı DOST Mərkəzinin açılışı olub.\n1 saylı Bakı DOST Mərkəzi gün ərzində 400-dən çox vətəndaş qəbul edir. Mərkəzdə il ərzində 100 mindən artıq vətəndaşa məşğulluq, əmək, əlillik və sosial müdafiə sahələrində, o cümlədən vahid əlaqələndirmə mərkəzi üzrə 154 xidmət göstərilir. Mərkəzdə “Könüllü DOST” proqramı üzrə 50 nəfərədək könüllü fəaliyyət göstərir. 1 saylı Bakı DOST Mərkəzi vətəndaşların Əmək və Əhalinin Sosial Müdafiəsi Nazirliyi üzrə bütün xidmətlərdən “bir pəncərə” prinsipi ilə faydalanmasına imkan verir.\nTelefon: Çağrı Mərkəzi 142\n24 dekabr 2019-cu ildə Azərbaycan Respublikasının Prezidenti İlham Əliyevin iştirakı ilə 2 saylı Bakı DOST Mərkəzinin açılışı olub.\n2 saylı Bakı DOST Mərkəzi gün ərzində 100-dən çox vətəndaş qəbul edir. Bakı rayonlarının sakinlərinə xidmət edən mərkəzdə il ərzində 30-35 min vətəndaşa “bir pəncərə” prinsipi ilə məşğulluq, əmək, əlillik və sosial müdafiə sahələrində, o cümlədən vahid əlaqələndirmə mərkəzi üzrə 154 xidmət göstərilir. Mərkəzdə “Könüllü DOST” proqramı üzrə 40 nəfərədək könüllü fəaliyyət göstərir.\n3 saylı Bakı DOST Mərkəzinin açılışı 19 may 2020-ci ildə Azərbaycan Respublikasının Prezidenti İlham Əliyevin iştirakı ilə baş tutub.\nGün ərzində 3 saylı Bakı DOST Mərkəzi 400-ə yaxın vətəndaş qəbul edir. Paytaxt sakinlərinə xidmət edən mərkəzdə il ərzində 120-130 min vətəndaşa “bir pəncərə” prinsipi ilə məşğulluq, əmək, əlillik və sosial müdafiə sahələrində, o cümlədən vahid əlaqələndirmə mərkəzi üzrə 154 xidmət göstərilir.\nMərkəzdə “Könüllü DOST” proqramı üzrə 50 nəfərədək könüllü fəaliyyət göstərir.\nÜnvan: Bakı şəhəri, Nizami rayonu, Heydər Əliyev prospekti, 183 b.\n4 saylı Bakı DOST Mərkəzi\n4 saylı Bakı DOST Mərkəzi 30 mart 2021-ci ildə Azərbaycan Respublikasının Prezidenti İlham Əliyevin iştirakı ilə açılışı olub.\nGün ərzində təxminən 800 nəfər vətəndaş qəbul edən 4 saylı Bakı DOST Mərkəzində paytaxt sakinlərinə “bir pəncərə” prinsipi ilə 154 xidmət göstərilir. Mərkəzdə 230 nəfərdən çox əməkdaş, habelə “Könüllü DOST” proqramı üzrə 50 nəfərədək könüllü fəaliyyət göstərir.\nÜnvan: Bakı şəhəri, Binəqədi rayonu, Ziya Bünyadov 3103\n14 iyul 2021-ci ildə Azərbaycan Respublikasının Prezidenti İlham Əliyevin iştirakı ilə Abşeron DOST mərkəzinin açılışı olub.\nAbşeron DOST Mərkəzi gün ərzində təxminən 400 vətəndaş qəbul edir. Bu prosesi 120 nəfərə yaxın işçi heyəti və 50 nəfərədək könüllü həyata keçirir. Abşeron rayon sakinlərinə xidmət edən mərkəzdə il ərzində 120 minə yaxın vətəndaşa məşğulluq, pensiya, sosial müavinət və təqaüdlər, sosial xidmətlər, əlillik, tibbi-sosial ekspertiza və reabilitasiya, sosial sığorta, əmək münasibətləri, həmçinin sosial-hüquqi, sosial-məişət xidmətləri, sosial-pedaqoji xidmət olmaqla, ümumilikdə 154 adda xidmət göstərilir.\nÜnvan: Abşeron rayonu, Xırdalan şəhəri, Bakı-Sumqayıt şossesi 7-ci km, "Abşeron Gənclər Şəhərciyi" yaşayış kompleksi, bina 27


BMM: ETSN: Yazda yağıntılarının miqdarı çoxillik normadan aşağı, havanın temperaturu isə yuxarı olacaq\nETSN: Yazda yağıntılarının miqdarı çoxillik normadan aşağı, havanın temperaturu isə yuxarı olacaq\nTarix: 12.04 | Saat: 12:59 | E-mail | Çapa göndər\nRespublika çaylarında yaz-yay gursululuq dövrünün axım proqnozu açıqlanıb. Ekologiya və Təbii Sərvətlər Nazirliyinin Milli Hidrometeorologiya Departamentindən APA-ya verilən xəbərə görə, ölkə ərazisində qar-su ehtiyatlarının müəyyənləşdirilməsi məqsədilə aparılmış qarölçmə işlərinin nəticələri, eyni zamanda aylıq və fəsillik hava proqnozları məlumatları nəzərə alınmaqla respublika çaylarında aprel, may, iyun ayları üçün yaz gursululuğunun və daşqın hadisələrinin axım proqnozu hazırlanıb. Hər il sistematik olaraq hazırlanan yaz gursululuğunun və çaylarda daşqın hadisələrinin axım proqnozu əhaliyə, infrastruktur sahələrə dəyə biləcək ziyanların minimuma endirilməsində, müxtəlif məqsədlərlə sudan istifadədə, o cümlədən su anbarlarında səviyyənin tənzimlənməsində, enerji istehsalının, suvarmanın, su təchizatının balanslı təşkil edilməsində böyük əhəmiyyətə malikdir. Qeyd edək ki, 2015-2016-cı illərin qış dövründə Böyük və Kiçik Qafqazın Azərbaycan hissəsinin dağ və qismən də dağətəyi zonalarında qar örtüyünün yaranması dekabr ayının əvvəlindən başlayaraq yanvar və fevral aylarının ayrı-ayrı günlərində fasilələrlə davam edib. Bu ilin qış dövründə qarın keçən ilə nisbətən çox yağmasına baxmayaraq, yanvar və fevral aylarının ayrı-ayrı günlərində havanın temperaturunun yüksəlməsi orta dağlıq ərazilərdə qar ehtiyatının tədricən əriyərək azalmasına səbəb olub. Eyni zamanda mart ayında havanın temperaturunun yüksək olması və yağan intensiv yağışlar dağlıq ərazilərdə, qismən də yüksək dağlıq ərazilərdə qarın tədricən əriməsinə və qar örtüyünün azalmasına səbəb olub. Bu il çay hövzələrində aparılan qarölçmə işlərinin nəticələrinə görə yalnız Böyük Qafqazın şimal-şərq (Quba, Qusar, Xaçmaz) yamacı çaylarının hövzələrinə yağan qar həm çoxillik normadan, həm də keçən il ilə müqayisədə 20 faiz çox, Böyük və Kiçik Qafqazın digər bölgələrinə ilə müqayisədə isə orta hesabla 16 faiz az olub. Aprel-iyun ayları üçün gursululuq dövrünün proqnozuna əsasən, transsərhəd çaylar üzrə Kür çayından Şəmkir su anbarına axım normanın 61-83, Qanıx çayından Mingəçevir su anbarına axım normanın 63-90, Araz çayından Araz su anbarına axım isə normanın 34-67 faizini təşkil edəcəyi gözlənilir.\nRespublikanın dağ çayları üzrə Böyük Qafqazın cənub-qərb (Balakən-Şəki) yamacı çaylarında sululuğun normanın 65-95, şimal-şərq (Quba-Qusar-Xaçmaz) yamacı çaylarında normanın 90-107, Kiçik Qafqazın (Daşkəsən-Gədəbəy-Göygöl) çaylarında 50-90, Naxçıvan MR çaylarında 30-85, Lənkəran-Astara bölgəsi çaylarında isə 35-85 faizini təşkil edəcəyi gözlənilir.\nBu il respublikanın daxili çay hövzələrində qarda olan su ehtiyatı yalnız Böyük Qafqazın şimal-şərq (Quba-Qusar-Xaçmaz) yamacı çaylarının hövzələrində həm çoxillik normadan, həm də keçən il ilə müqayisədə 20 faiz çox, Böyük və Kiçik Qafqazın digər bölgələrinə yağan qar isə ümumilikdə çoxillik normadan orta hesabla 22 faiz, keçən il ilə müqayisədə isə orta hesabla 16 faiz az olub. Bu il respublikanın daxili çay hövzələri ilə yanaşı Gürcüstan (Kür və Qanıx hövzələri), Türkiyə (Kür və Araz hövzələri) ərazisində də suvermə qabiliyyətinə malik qar su ehtiyatı çoxillik normadan və 2015-ci ilə nisbətən azdır. Yaz (aprel-may-iyun) yağıntılarının miqdarı çoxillik normadan əsasən az, havanın orta temperaturunun isə normadan 1-2 dərəcə yüksək olacağı gözlənilir.\nXəbər 1415 dəfə oxundu


Mauritsio Sarri — Vikipediya\nMauritsio Sarri (Ita: [mauˈrittsjo ˈsarri] – 10 yanvar, 1959) — italiyalı baş məşqçi. Hazırda heç bir klubu çalışdırmır.\nit. Maurizio Sarri\n10 yanvar 1959(1959-01-10) (61 yaş)\n3 Məşqçilik tərzi\n5.1 Məşqçi kimi\nSarri 1959-cu ilin 10 yanvar tarixində Neapolda dünyaya gəlib. Mauritsio uşaq olarkən atası Ameriqonun fəhlə kimi çalışdığı yerli polad şirkəti ilə müqaviləsi başa çatıb və o, ailəsi ilə birlikdə doğulduğu Toskaniya vilayətinə qayıtmalı olub. Gəncliyinin böyük hissəsini Filine-Valdarno kommunasında keçirən Mauritsio daha sonra həm həvəskar futbolla, həm də bankirliklə məşğul olub.\nƏsasən mərkəz müdafiəçisi kimi çıxış edən Sarri öz həvəskar futbolçu karyerasında yalnız yerli “Filinye” komandasında çıxış edib. “Torino” və “Fiorentina” kimi komandalarda uğursuz sınaq oyunlarından sonra o,19 yaşında “Montevarçi” komandası ilə peşəkar futbolçu kimi müqavilə imzalamasına yaxın olsa da, “Filinye”nin 50 milyon lira dəyərində kompensasiya istəməsi “Montevarçi” rəhbərliyini transfer fikrindən daşındırıb. Daha sonra “Pontedera” komandasının təklifini rədd edən Sarri zədələr səbəbilə karyerasını elə “Filinye” komandasında da bitirib.\nSarri həvəskar futbolçu olarkən özünəməxsus rejim yaradıb. Belə ki, o səhərlər bank işləri ilə, günün qalan hissəsi isə futbolla məşğul olub. 1999-cu ildə, baş məşqçi kimi fəaliyyətə başlayandan 9 il sonra Sarri bankirliyi buraxaraq bütünlüklə özünü futbola həsr etməyə başlayıb.\nSarrinin məşqçi kimi ilk iş yeri İtaliya futbol çempionatının 8-ci liqasında mübarizə aparan "U.S.D. Sittiya" komandası olub. Növbəti il o, "U.S. Falleze"nin sükanı arxasına keçib və komandanı 6-cı liqaya yüksəldib.\nDaha sonra isə "U.S.D. Kavrilya" və "U.S. Antella" komandalarını beşinci liqaya yüksəldən Sarri 1998-ci ildə "A.C. Valdema" ilə müqavilə imzalayıb. Yanvr ayında komandadan qovulan Mauritsio 1999-cu ilin sentyabrında "U.S.D. Teqoleto" ilə eyni öhdəliyə yiyələnib.\n2000-ci ildə "Sansovino" ilə ilk mövsümündəcə Seriya D-yə yüksələn Sarri iki il komandanı çalışdırdıqdan sonra 2003-cü ildə C2 divizionundakı "Sanciovannezze"ni C1 liqasına yüksəltməyi bacarıb.\nMüvafiq olaraq "Peskara", "Arezzo", "Avellino", "Verona", "Peruca", "Qrosseto", və "Sorrento"dakı fəaliyyətlərindən sonra Sarri 2012-ci il 25 iyununda Seriya B klubu "Empoli" ilə işə başlayıb. Həmin il komanda mövsümü 4-cü pillədə başa vurub və yuxarı liqaya yüksəlmək üçün pley-off oyunlarına vəsiqə qazanıb. Lakin pley-off mərhələsində əzəli rəqibi "Livorno"ya məğlub olan "Empoli" Seriya A-ya olan vəsiqəni əldən verib.\nNövbəti il mövsümün sonunda "Empoli" Seriya B-də ikinci yeri tutaraq birbaşa Seriya A-ya yüksəlib. 2014-2015-ci il mövsümündə komanda Seriya A-da 15-ci yerlə kifayətlənərək liqada qalmağı bacarıb.\nSarri 2016-cı ildə "Napoli"ni çalışdırarkən\n2015-ci ilin yayında Sarri uğursuz nəticələrə görə komandadan uzaqlaşdırılan Rafael Benitezi əvəzləyərək "Napoli"nin baş məşqçisi kimi fəaliyyətə başlayıb.\nMauritsio Elseid Hisaj, Pepe Reyna, və Allan kimi oyunçuları komandaya cəlb edərək ilk ilindəcə yalnız "Yuventus"dan geri qalıb və mövsümü 2-ci yerdə başa vurub. Qazanılan uğurlu nəticələrdən sonra "Napoli" rəhbərliyi Sarri ilə müqaviləni 2020-ci ilə qədər uzadıb. Növbəti mövsümün başlamasına bir müddət qalmış komandanın əsas hücumçusu Qonzalo Hiquain komandadan ayrılaraq "Yuventus"a keçdikdən sonra Sarri cinah oyunçusu olan Dries Mertensi mərkəz hücumçusu kimi sınamaq qərarına gəlib və nəticədə belçikalı mövsümü 28 qolla bitirib. "Napoli" sonda turnir cədvəlində 3-cü yerdə məskunlaşsa da, Mauritsio səsvermə nəticəsində İtaliya A Seriyasında mövsümün ən yaxşı baş məşqçisinə verilən və Enzo Bearzotun adını daşıyan mükafatı qazanıb.\n"Napoli" Sarrinin rəhbərliyi altında 2017-2018-ci il mövsümünə yaxşı başlayıb və birinci dövrənin sonunu çempion kimi bitirib. Lakin, bəzi həlledici oyunlarda xal itirdiyindən Neapol təmsilçisi sonda "Yuventus"dan 4 xal geri qalaraq turnir cədvəlini 2-ci yerdə bitirib. 2018-ci ilin 23 mayında isə Sarri "Napoli"nin sükanı arxasından ayrıldığını bildirib.\n2018-ci il 14 iyulda Mauritsio Antonio Kontenin istefasından bir gün sonra Premyer-Liqa təmsilçisi "Çelsi" ilə müqavilə imzalayıb. "Çelsi" Sarrinin rəhbərliyi altında ilk oyunda İngiltərə Superkubokunun finalında "Mançester Siti"yə 0-2 hesabı ilə məğlub olub. Növbəti həftə Premyer-Liqanın ilk turunda "Çelsi" səfərdə "Haddersfild" üzərində 3-0 hesablı qələbəyə müvəffəq olub.\nMauritsio komandadaxili məşq zamanı hazırlıq oyunlarına xüsusi diqqət ayırmağı ilə seçilir. Belə ki, o, 2006-cı ildə “Oyun üçün həftəlik hazırlıq” mövzusunda yazdığı dissertasiyasına görə İtaliyanın məşqçilik məktəbi olan Koverçianonun verdiyi baş məşqçilik diplomuna yiyələnib.\nSarrinin məşqçilik etdiyi komandalar əsasən 4-3-3 taktiki sxemi ilə meydana çıxır. O, müdafiəçilərdən sinxronlaşdırılmış hərəkətlər, süni oyundankənar vəziyyət yaratmaq və rəqib komandanın oyunçularını bağlamaq bacarığı tələb edir. Bundan əlavə, Sarrinin rəhbərliyi altında meydana çıxan pleymeyker müdafiəçilərdən bir az öndə oynamalı və komandanın oyununu genişləndirmək üçün topu həm mərkəz, həm də cinah oyunçularına paylamağı bacarmalıdır. Müdafiə olunarkən isə oyunçular aqressiv pressinqdən istifadə edərək rəqib komandada xətlərarası əlaqəni daraltmalı və tez bir zamanda topa sahib olmağı bacarmalıdırlar. Nəticə olaraq, Mauritsionun komandaları cərimə meydançasına sürətlə daxil olmağı bacaran vingerlərdən, topla düzgün rəftar etməyi bacaran müdafiəçilərdən və qapıçıdan ibarət olur.\nSarrinin komandaları öz cəlbedici oyunları və oynadıqları hücum futbolu ilə tanınıb. Mauritsionun rəhbərliyi altında çıxış edən komandalar qısa və sürətli ötürmələrdən istifadə etdiklərinə görə Fransanın "L’Equipe" dərgisi belə oyun tərzini “şaquli tiki-taka” adlandırıb. İtalyandilli ensiklopediya olan Trekkani Sarrinin oynatdığı gözəgəlimli və hücumameyilli oyunu bildirmək üçün “Sarrizmo” terminini yaradıb. 2018-ci ildə ötənlərin məşhur baş məşqçisi Arriqo Sakki Mauritsionun “Napoli”sini “İtaliya futbolunun son 20 ilində görünən ən əhəmiyyətli hadisə” adlandırıb. Buna baxmayaraq, Sarri gözəl oyunun fonunda kifayət qədər titul qazana bilməməsinə görə bir çox tənqidlərə məruz qalıb. Əlavə olaraq, italyan baş məşqçilər oyun zamanı adətən kostyumda görünsələr də, Mauritsio idman stilində olan geyimləri ilə həmkarlarından fərqlənir.\nSarri siqarət aludəçiliyinə görə və oyun zamanı siqaret çəkmə vərdişinə görə tanınır. 2018-ci ildə "Napoli" ilə oyun zamanı "RB Leypsiq" komandası stadionun paltardəyişmə otağında Sarrinin rahat siqaret çəkməsi üçün xüsusi yer ayırdığını bildirib.\n2015-2016-cı il mövsümünün İtaliya kuboku uğrunda final qarşılaşmasında Sarri Roberto Mançiniyə homofobik təhqirlər etdiyinə görə 20.000 avro cərimə olunub və növbəti mövsüm ilk iki kubok oyununda komandanın yanında olmayacağı qərarı verilib.\n2018-ci ilin martında Kanal 21-in qadın jurnalistinin sualına seksist şərhlər verdiyinə görə Mauritsio tənqidlərə məruz qalıb. Daha sonra Sarri hamıdan üzr istəyib və bunun zarafat olduğunu bildirib.\n2018-ci il Çelsinin baş məşqçisi kimi verdiyi mətbuat konfrasında Sarri etdiyi bu əməllərə görə peşman olduğunu bildirib və o, seksist, rasist və homofob olmadığını dilə gətirib.\n"Panchina d'Argento" mükafatı: 2013–14\n"Panchina d'Oro" mükafatı: 2015–16\nEnzo Bearzot mükafatı: 2017\nSeriya A-da ilin baş məşqçisi: 2016–17\n↑ "Albo "Panchina d'Oro"" (Italian). Alleniamo.com. 7 July 2011 tarixində arxivləşdirilib. İstifadə tarixi: 25 April 2016.\n↑ "Sarri wins Panchina d'Oro". Football Italia. 27 March 2017. İstifadə tarixi: 27 March 2017.\n↑ "IL 'PREMIO BEARZOT' ASSEGNATO A MAURIZIO SARRI. TAVECCHIO: "UN GRANDE INNOVATORE"" (Italian). figc.it. 26 April 2017. İstifadə tarixi: 15 May 2017.\n↑ "Gran Gala del Calcio, Sarri miglior allenatore" (Italian). napolipiu.com. 27 November 2017. İstifadə tarixi: 27 November 2017.\nBu məqalə sonuncu dəfə 24 gün əvvəl Vagobot tərəfindən redaktə olunub. (Yenilə)\nMənbə — "https://az.wikipedia.org/w/index.php?title=Mauritsio_Sarri&oldid=5504957"\nLast edited on 22 sentyabr 2020, at 03:39\nBu səhifə sonuncu dəfə 22 sentyabr 2020 tarixində, saat 03:39-də redaktə edilib.


Üzeyir Hacıbəyli - 135: ümumbəşəri əhəmiyyətə malik xəzinə - AZƏRTAC – Azərbaycan Dövlət İnformasiya Agentliyi\nHər bir xalqın ölkə, millət, dövlət kimi müqəddəs anlayışları ilə bərabər sayılan dahi şəxsiyyətləri var. Adları nəsildən-nəslə ötürülür və xalqın yaddaşında əbədi qalır. Azərbaycan xalqının qəlbində yaşayan elə müqəddəs adlardan biri 135 illik yubileyi qeyd olunan dahi Üzeyir Hacıbəylidir. Bu rəqəm yalnız qüdrətli şəxsiyyətin ildönümü deyil, xalqın ruhunun, millətin şərəfinin, musiqi mədəniyyətinin əsl qələbəsi və bayramıdır.\nBu fikirlər Üzeyir Hacıbəyli adına Bakı Musiqi Akademiyasının Musiqi nəzəriyyəsi kafedrasının müdiri, professor Könül Nəsirovanın AZƏRTAC-a təqdim etdiyi “Üzeyir Hacıbəyli - 135: ümumbəşəri əhəmiyyətə malik xəzinə” sərlövhəli məqaləsində yer alıb. Məqaləni təqdim edirik.\nBəstəkar, dramaturq, publisist, pedaqoq, musiqişünas-alim, tərcüməçi Üzeyir Hacıbəyli milli musiqi sənətinin inkişafında misilsiz rol oynayıb. Dahiyanə musiqi zəkası, iti zehni, fövqəladə intuisiya qabiliyyəti, əhatəli fəaliyyəti onun Azərbaycanın milli və mədəni-tarixi özünüdərkini ifadə edən təmsilçisinə çevirmişdir. Cəsarətli və novator sənətkar Ü.Hacıbəyli öz yaradıcılığında Şərqlə Qərbin musiqi ənənələrini birləşdirmiş, onların qovuşacağında yeni bədii hadisə yaratmış, unikal formalar axtarıb tapmış və Azərbaycan xalqının musiqisində gizlənən tükənməz imkanları üzə çıxarmışdır.\nÜzeyir bəyin simasında milli musiqi mədəniyyətimiz ilk dəfə dünya əhəmiyyətli bir bəstəkar təqdim etmişdir. Azərbaycan xalq musiqisinin çoxəsrlik ənənələrinə, Avropa sənətinin nailiyyətlərinə və təcrübəsinə güvənən dahi sənətkar, XX yüzilliyin əvvəlində milli bəstəkarlıq məktəbinin əsasını qoymuş, ilk bəstəkarı və klassiki olmuşdur. Məhz bu zaman öz daxili inkişafında zəruri səviyyəyə yüksələn milli incəsənətimiz şüurlu şəkildə özünün mədəni formalarının təkmilləşdirilməsi ilə yanaşı, həmçinin dünya musiqisinin mahiyyətinin dərkinə varmağa başlamışdır.\nAzərbaycan mədəniyyətinin müxtəlif sahələrində - dövri mətbuatda, peşəkar teatrda, musiqi və təsviri sənətdə avropalaşmaya doğru gedən prosesin formalaşması adı altında özünü göstərən “qızıl əsr” başlamışdır. Musiqi mədəniyyətində onun təməl daşı müsəlman Şərqinin ilk operası olan və 1908-ci ildə səhnələşdirilən Ü.Hacıbəylinin “Leyli və Məcnun” əsəri ilə qoyulmuşdur. Bu opera milli musiqi ənənələrinin “dağılması” məqsədilə deyil, onları bu çərçivədən kənara çıxaran vasitə kimi meydana gəlmişdir. Sosial-siyasi ideologiyada dönüş nöqtəsi olan Azərbaycan Xalq Cümhuriyyətinin yaranması ərəfəsində, dövlətçilik ideyası milli mədəni ənənələri məhdud sərhədlərdən azad etmiş, yeni şəkildə ifadəsini tapmışdır. Burada söhbət “kor-koranə” iqtibas edilmələrdən getmir. Ü.Hacıbəyli Avropa ənənələrini düşünmədən, qeyri-şüuri formada mənimsəmir, onları sərbəst şəkildə tətbiq edir. Bəstəkarın bədii kəşfinin əhəmiyyəti ona gətirib çıxarır ki, milli musiqi mədəniyyəti gerçəkliyin hüdudlarından kənara çıxır və Azərbaycan musiqinin yeni modeli formalaşır.\nÜ.Hacıbəylinin yaradıcılığı Azərbaycan xalq musiqisinin, muğam və aşıq yaradıcılığının əsasında pərvəriş tapır. Milli özünəməxsusluq sənətkarın musiqi üslubunda çox qabarıq şəkildə özünü büruzə verir. Xalq ruhunun təcəssümü üçün yeni –yeni axtarışlar bəstəkarın forma və ifadə vasitələri etibarilə novator əsərlərinin yaranmasına gətirib çıxarır. Azərbaycan ənənəvi musiqisi Ü.Hacıbəyli üçün yaradıcılıq çeşməsi, bədii sərvəti, xalqının ürəyi və səsi idi. Məhz bu səbəbdən dahi sənətkar xalq musiqisinin xəzinəsinə böyük ehtiramla və həssaslıqla yanaşır. Ü.Hacıbəyli xalqın musiqi təfəkkürünü elə dərindən dərk edir ki, bunları öz fərdi üslubunun səciyyəvi xüsusiyyətlərinə çevirir. Bu qanunauyğunluqlar bəstəkarın yaradıcılığında dünya klassik təcrübəsi ilə birləşir və sözsüz ki, onların zənginləşdməsinə gətirib çıxarır. Təsadüfi deyil ki, Ü.Hacıbəylinin musiqisi Azərbaycanın hüdudlarını aşır, Şərqlə Qərbin vəhdətinin parlaq və ölməz nümunəsinə çevrilir.\nÜzeyir Hacıbəyli 18 sentyabr 1885-ci ildə Əbdülhüseyn bəy və Şirinbəyim xanım Hacıbəyovlar ailəsində Qarabağın Ağcabədi kəndində dünyaya göz açır. Dövrün savadlı şəxsiyyətlərindən biri olan Əbdülhüseyn Hacıbəyov XIX əsrin tanınmış dövlət xadimi və şairi, Qarabağ xanlarının varisi Xurşidbanu Natəvanın mirzəsi olmuş və onun Ağcabədidəki malikanəsinə başçılıq etmişdir. Anası Şirinbəyim xanım Qarabağda məşhur Əliverdibəyovlar nəslinin nümayəndəsi idi. Tezliklə Üzeyir bəyin ailəsi məşhur xanəndə və musiqiçilərin, şairlərin, alimlərin, rəssamların beşiyi olan Şuşa şəhərinə qayıdır. Gözəlliyə həssas olan uşağın qəlbində musiqiyə maraq məhz burada oyanır. Kiçik yaşlarından güclü səsə malik Üzeyir bəy muğam sənətinin və xalq musiqisinin incəliklərini mühəndis dayısı Ağalar Əliverdibəyov, ən gözəl xanəndə və tarzənlərə qulaq asaraq öyrənir. Rəssamlığa və ədəbiyyata meyili olan istedadlı uşaq ilk təhsilini Şuşanın ikisinifli rus-Azərbaycan məktəbində alır. Onun bu illərdə ən böyük təəssüratlarından biri “Məcnun Leylinin məzarı üzərində” tamaşasında oğlanlar xorunda iştirakı olur. Cabbar Qaryağdıoğlunun baş rolda çıxış etdiyi və Ə.Haqverdiyev tərəfindən Füzulinin “Leyli və Məcnun” poeması əsasında səhnələşdirdiyi bu tamaşa o dərəcədə Ü.Hacıbəyliyə böyük təsir bağışlayır ki, illər sonra opera əsəri yazmaq ideyası formalaşanda, süjet seçimi onda şübhə doğurmur.\n1899-cu ildə on dörd yaşlı Üzeyir bəy qəbul imtahanlarını asanlıqla verərək Qori Müəllimlər Seminariyasına daxil olur. Təhsil aldığı illəri (1899-1904) bir sıra əlamətdar hadisələrlə zəngindir. Əvvəla o, onunla eyni gündə və ildə dünyaya gəlmiş, sonralar silahdaşına çevrilmiş və Azərbaycan musiqisinin inkişafında böyük rol oynamış Müslüm Maqomayevlə dostluq etməyə başlayır. Məhz bu təhsil ocağında ilk dəfə Avropa musiqisi və Tiflis Opera Teatrında opera janrı ilə tanış olur, violino və bariton musiqi alətlərini çalmağı öyrənir, not savadına yiyələnir. Sonralar dahi Ü.Hacıbəyli yazır ki, onun musiqi zövqünün inkişafına C.Verdi və P.İ.Çaykovski böyük təsir göstərir, onların yaradıcılığı opera musiqisinə məhəbbət oyadır. Seminariyada oxuduğu illərdə dünyagörüşü formalaşır, ədəbiyyata və musiqiyə meyili güclənir. Ü.Hacıbəyli müxtəlif əsərləri, o cümlədən çox sevdiyi N.V.Qoqolun “Şinel” povestini Azərbaycan dilinə tərcümə edir.\nSeminariyanı bitirdikdən sonra 1904-cü ildə Cəbrayıl qəzasının Hadrut kəndinə müəllim təyin edilir, məktəbdə rus dili, hesab, tarix və musiqidən dərs deyir. Bir il sonra isə Bakıya gəlir və Bibiheybət neft rayonunda fəhlələrin uşaqları üçün nəzərdə tutulan məktəbdə fəaliyyətə başlayır.\n1905-ci ilin inqilabi hadisələrinin təsiri Bakıda da duyulur və gənc müəllim Ü.Hacıbəylinin ictimai-siyasi, maarifçi fəaliyyətinə təkan verir. Bu zaman Azərbaycan dilində dərc edilən qəzet və jurnallar, “Nicat”, “Nəşr maarif” və digər cəmiyyətlərinin fəaliyyəti xalqın maariflənməsində vacib rol oynayır. 1906-cı ildə Həsən bəy Zərdabinin təşəbbüsü ilə Bakıda Azərbaycan müəllimlərinin Birinci qurultayı keçirilir və burada vacib qərarlar qəbul edilir. Bu, əvvəla Azərbaycan dilində məktəblərin və dərsliklərin yaranması ilə bağlı olur. Qurultayın iştirakçısı olan Ü.Hacıbəyli həmin çağırışları eşidərək, 1907-ci ildə Azərbaycan türkcəsində “Hesab Məsələləri” və “Mətbuatda İstifadə olunan Siyasi, Hüquqi, İqtisadi və Əsgəri Sözlərin Türki-Rusi və Rusi-Türki Lüğəti”ni nəşr etdirir. Bu illər o, “İrşad”, “Həqiqət”, “Tərəqqi”, “Kaspi”, “Yeni iqbal”, “Molla Nəsrəddin” kimi qəzet və jurnalların səhifələrində məqalə və felyetonlarla çıxış edir, xalqın maariflənməsi uğrunda var gücü ilə çalışır. Zəngin yumoristik istedada malik Ü.Hacıbəyli dövri mətbuat səhifələrində “Ordan-burdan” ümumi başlığı altında dərc etdirdiyi yazıları böyük populyarlıq qazanır. Onun “Bazar söhbəti”, “Məzhəkə”, “Təhsil” kimi əsərləri satirik hekayə; “Rəfiqimdən məktub”, “Üçüncü dəllək”, “O, heç!”, “Tərəqqi və gerilik”, “Ha fikir edirəm başa düşmürəm!” kimi yazıları öz ictimai-siyasi məzmunu və bədii dəyəri ilə seçilən felyetonlardır. Dövrün qabaqcıl ideyalarının təmsilçisi olan “Molla Nəsrəddin” jurnalında dərc edilmiş felyetonlarda Ü.Hacıbəyli öz mövqeyini ortaya qoymuş, düşmənlərinə ləyaqətlə cavab vermişdir. Parlaq publisist istedadı, həyata geniş baxışları və mövqeyi ilə mütərəqqi ideyalar uğrunda mübarizə aparmış, fikirlərini açıq ifadə etmişdir.\nGərgin publisistik və pedaqoji fəaliyyət göstərən Ü.Hacıbəyli 1907-ci ilin dekabr ayında ilk musiqili əsəri olan “Leyli və Məcnun” operasını tamamlayır. 1908-ci ildə Tağıyev teatrında səhnələşdirilən bu opera 23 yaşlı Ü.Hacıbəylinin həyatında, Azərbaycan və dünya musiqi mədəniyyətində bir dönüş nöqtəsinə çevrilir. Musiqi səhnəmizin bəzəyi olan “Leyli və Məcnun” operası ilə milli bəstəkar yaradıcılığının əsası qoyulur, yeni ifaçılıq mədəniyyəti formalaşmağa başlayır. Böyük bəstəkar və dramaturqu Füzulinin “Leyli və Məcnun” poemasına cəlb edən, ona bağlayan həyat hadisələrinə baxışda fəlsəfi dərinlik, şeiri duymaqda coşqun hissiyyat, musiqini anlamaqda səsdən təsirlənmək və gözəlliyi tərənnüm etmək qabiliyyəti olur. Üzeyir bəyə Füzulinin yaradıcılıq aləmi, fikirləri, duyğuları könlünə və təfəkkürünə yaxın olduğundan, onları musiqisinin lisanına çevirir. Bu zaman o, ustalıqla poemanın məğzini təşkil edən dərin fəlsəfi məzmunu, lirikanı və böyük faciəni musiqinin ecazkar dili və xalqımızın musiqi sərvəti olan muğamlar vasitəsilə şərh edir.\nÜ.Hacıbəyli çox zəngin musiqi irsi ilə milli bəstəkar musiqisinin bir çox janrlarının əsasını qoyur, obraz zənginliyi, dramatik həlli, forma rəngarəngliyi, yeni ifadə vasitələri ilə seçilən mükəmməl sənət nümunələri yaradır. Onun “Leyli və Məcnun”, “Əsli və Kərəm”, “Şeyx Sənan”, “Rüstəm və Zöhrab”, “Şah Abbas və Xurşid Banu”, “Harun və Leyla” kimi əsərləri dünya mədəniyyətində yeni bir cığır açır, opera janrını muğam operası növü ilə zənginləşdirir.\nDövrün mütərəqqi düşüncəli Azərbaycan ziyalıları C.Məmmədquluzadə, M.Ə.Sabir, N.B.Vəzirov, Ə.Haqverdiyev kimi, Üzeyir bəy də xalqın maariflənməsi yolunda var gücü ilə çalışır. Milli musiqili komediya janrının yaradıcısı olmuş bəstəkar, onu iti qələmi ilə kəskin ictimai satira səviyyəsinə ucaldır. “Ər və arvad”, “O olmasın, bu olsun” və “Arşın mal alan” operettalarında qadın azadlığı mövzusuna müraciət edir, nadanlığa, bərabərsizliyə qarşı öz səsini ucaldır. Bəstəkar musiqili komediya janrına müraciətinin səbəbini belə izah edir: “Musiqinin qüvvəsinə inam və musiqi vasitələri ilə ictimai-məişət eyiblərini qamçılamaq həvəsi, musiqidə Azərbaycan ziyalılarının proqressiv qüvvələrinin ətalət və mədəniyyətsizliyə qarşı mübarizəsini əks etdirmək səyi məni komik musiqi janrı – operettanı yaratmağa şövq etdi”. Ü.Hacıbəylinin “Arşın mal alan” operettası onun bəstəkar üslubunun təkamülündə vacib rol oynayır, dünyanın müxtəlif dillərinə tərcümə edilir, hər bir qitədə səhnələşdirilir və dəfələrlə ekranlaşdırılır.\n1911-1913-cü illər ərzində Ü.Hacıbəyli Moskvada filarmoniya nəzdində kurslarda və Peterburq konservatoriyasında bir müddət təhsil alır, lakin maddi problemlərlə əlaqədar Bakıya qayıdır. 1914-1919-cu illərdə o, son muğam operası “Harun və Leyla”, çoxsaylı marşlar, “Azərbaycan” və “Dağıstan” adlı xoreoqrafik süitalar bəstələyir. 1916-cı ildə “Zülfüqar və Üzeyir Hacıbəyovlar qardaşlarının direksiyası” yaranır. Bu truppanın tamaşaları yüksək bədii keyfiyyətləri ilə seçilir və Azərbaycan musiqili teatrının inkişafında vacib rol oynayır.\n1918-1920-ci illər ərzində Ü.Hacıbəyli kiçik qardaşı, ictimai xadim, yazıçı, jurnalist və tarixçi Ceyhun Hacıbəyli ilə birgə Azərbaycan Xalq Cümhuriyyətinin qurulmasında fəal iştirak edir. Bu zaman Üzeyir bəyin “İstiqlaliyyət”, “Vəzifəmiz nədir?”, “Andronik məsələsi”, “Qarabağ haqqında”, “Milliləşmək”, “Ordumuz”, “Bir yaş”, “Bayrağımız sarsılmaz” və digər mühüm məqalələri işıq üzü görür. Bu məqalələrdə o, xalqı düşündürən siyasi məsələləri, ana dilimizin qorunması, əzəli düşmənimiz olan ermənilərin fitnələrindən bəhs edir. Eyni zamanda, Ü.Hacıbəyli milli musiqi mədəniyyəti haqqında düşüncələrini Azərbaycan Cümhuriyyətinin bir ili münasibətilə “İstiqlal” məcmuəsində dərc olunan “Azərbaycan türklərinin musiqisi haqqında” dəyərli məqaləsində bölüşür.\nSənətkarın yaradıcılığının yeni səhifəsi 20-ci illərə təsadüf edir. Bu zaman o, musiqi mədəniyyətinin, təhsilinin, musiqi kollektivlərinin qurulmasında iştirak edir. Məhz dahi sənətkarın səyləri nəticəsində 1921-ci ildə hazırda onun adına daşıyan Bakı Musiqi Akademiyası (o zaman Azərbaycan Dövlət Konservatoriyası) təşkil olunur. Musiqi kadrlarının formalaşması və musiqi elminin inkişafında vacib rol oynayan bu şərəfli tədris ocağında bu gündə dahi sənətkar tərəfindən əsası qoyulan ənənələr yüksək səviyyədə inkişaf edir.\n1926-cı ildə konservatoriyanın nəzdində Ü.Hacıbəyli xor kollektivini yaradır, lakin müəyyən qüvvələrin müqavimətinə görə bir ildən sonra onun fəaliyyəti dayandırılır. Buna baxmayaraq, 1936-cı ildə o, filarmoniyada yeni xor kollektivinin əsasını qoyur və bununla da xor sənətinin inkişafına böyük təkan verir. Azərbaycan musiqisində ilk “Firdovsi” (1934) kantatasının müəllifi də məhz bəstəkar özü olur. Bundan başqa, dahi sənətkar xor üçün xalq mahnılarının işləmələrini edir, “Ölməz sənətkar”, “Vətən və cəbhə” kantatalarını yazır.\n1931-ci ildə Ü.Hacıbəyli dünya musiqi incilərini təbliğində müvəffəqiyyətlə çıxış edən radio komitəsinin nəzdində notlu Xalq Çalğı Alətləri orkestrini formalaşdırır. Bu musiqi kollektivi üçün ilk əsərlərin – “Çahargah” və “Şur” fantaziyaların müəllifi də Ü.Hacıbəyli olur. Xalq musiqisi zəminində yaranmış bu kompozisiyalarda sənətkar vacib yaradıcılıq problemlərini həll edir. SSRİ Xalq artisti Niyazi qeyd edir ki, “bu, həqiqətən ilhamverici əsərlərin musiqi dramaturgiyasının tənasüblüyü, başlıca surətlərin zidd xarakteri, dolğun işlənmiş məzmunlu materialı Azərbaycan simfonizminin ilk səhifələrini açır”.\nHəmin il bəstəkar Azərbaycan musiqisində ilk ansambl pyeslərindən olan violino, violonçel və fortepiano üçün “Aşıqsayağı” triosunu yazır. Milli musiqi mədəniyyətimiz üçün yeni olan bu janrda o, aşıq musiqisinin, zərbi muğamların xüsusiyyətlərini Avropa ənənələri ilə mükəmməl şəkildə birləşdirir, motsartsayağı işıqlı, şəffaf, incə səslənən əsərini bəstələyir.\nÜ.Hacıbəyli yaradıcılığının şah əsəri olan “Koroğlu” operasını 1936-cı ildə tamamlayır. Bir il sonra Azərbaycan Opera və Balet Teatrında səhnələşdirilən opera dünya musiqi incilərinin siyahısına daxil olur və milli musiqi mədəniyyətimizin gələcək çiçəklənməsini təmin edir. Əsl xalq ruhu və Azərbaycan ənənəvi musiqisinin bütün zənginliyi ilə aşılanmış əsərdə Ü.Hacıbəyli Şərq-Qərb ənənələrinin tam vəhdətinə nail olur, qəhrəmani-vətənpərvərlik ideyasını dolğun şəkildə ifadə edir. 1938-ci ildə opera rus dilinə tərcümə edilərək Moskvada Azərbaycan ədəbiyyatı və incəsənəti dekadasında böyük uğurla səslənir. Bəstəkar və “Koroğlu” partiyasının mahir ifaçısı Bülbül SSRİ Xalq artisti adına layiq görülür.\n40-cı illərdə Ü.Hacıbəyli dünya musiqisində yeni “romans-qəzəl” janrının əsasını qoyur, dahi Nizaminin sözlərinə “Sənsiz” və “Sevgili canan” vokal incilərini bəstələyir. İkinci Dünya müharibəsi dövründə isə qələbəyə inam hissini mahnı və marşlar, xalq çalğı alətləri üçün yazılmış “Cəndi”də bildirir.\nMilli musiqi elminin əsasını qoyan Ü.Hacıbəyli öz fikir və mülahizələrini “Azərbaycan musiqi həyatına bir nəzər”, “Azərbaycan türk xalq musiqi haqqında”, “Azərbaycan musiqi inkişafı” və digər məqalələrində irəli sürür. Alimin irsi uzunömürlü olur. Onun nəinki musiqisi, eləcə də elmi fikirləri müasir milli musiqişünaslığının fundamentinə çevrilir. Ü.Hacıbəylinin bir alim kimi təşəkkülü bütün əvvəlki elmi musiqi təfəkkürünün yekunu olur. Əlbəttə, o, təkcə ənənə üzərində formalaşmır, çünki sənətkar daim müasirliyə maraq göstərir, yeni elmi əsərləri izləyir. Bunun nəticəsində 1945-ci ildə akademik Ü.Hacıbəylinin fundamental elmi nəzəriyyəsi olan “Azərbaycan xalq musiqisinin əsasları” əsəri işıq üzü görür. Milli lad sistemini qanunauyğunluqlarını açıqlayan bu nəzəriyyədə o, illər boyu apardığı araşdırmalar, xalq musiqisinin tədqiqi əsasında qənaətə gəldiyi fikirləri ilə bölüşür. Böyük tarixi və elmi əhəmiyyətə malik “Azərbaycan xalq musiqisinin əsasları” əsəri sonrakı nəsil bəstəkarların musiqi üslubunun xüsusiyyətlərinə təsir göstərir, milli musiqi elminin nəzəri əsasını təşkil edir.\nBöyük pedaqoq, Azərbaycan Dövlət Konservatoriyasının rektoru, professor Ü.Hacıbəyli milli musiqi kadrların formalaşmasında əvəzsiz rol oynayır. Sənətkarın yaradıcılığı, nəzəri fikirləri möhkəm prinsiplərə arxalandığı kimi, pedaqoji fəaliyyəti də ciddi prinsiplərə əsaslanır. Təkcə onun sinfində təhsil almış yox, bütün Azərbaycan bəstəkarları, F.Əmirovun təbirincə desək, “Üzeyir məktəbindən çıxmış”, onun bədii ixtiralarından faydalanmış və onları inkişaf etdirmişdir.\nGörkəmli ictimai xadim Azərbaycan Bəstəkarlar İttifaqının sədri vəzifəsində çalışmış, Azərbaycan SSR Elmlər Akademiyasının Elmi-Tədqiqat İncəsənət İnstitutuna rəhbərlik etmiş Ü.Hacıbəylinin yaradıcılığı və fəaliyyəti milli musiqi mədəniyyətimizin vacib tarixi mərhələsini təşkil edir. Üzeyir bəyə xüsusi sevgi və rəğbət bəsləyən ulu öndər Heydər Əliyev demişdir: “Üzeyir Hacıbəyovun yaradıcılığı həmişə insanları vətənpərvərliyə dəvət edir. Biz bu gün də Üzeyir bəy Hacıbəyovun xatirəsini yad ediriksə, onun yaradıcılığını bir daha yüksək qiymətləndiririksə, bu yaradıcılığın ən yüksək nöqtəsi olan vətənpərvərlik hisslərini özümüzdə daha da artırmalıyıq, daha da inkişaf etdirməliyik. Özümüzü bu hissiyyatlarla gələcəyə hazırlamalıyıq”.\n135 illik yubileyini qeyd etdiyimiz dünya şöhrətli bəstəkarın əzəmətli və möhtəşəm əsərləri Azərbaycan musiqi mədəniyyətinin inkişafına bu gündə güclü təkan verir, düşünür və düşündürür. Ü.Hacıbəylinin musiqisi xalqımızın zəngin xəzinədir, mənəvi sərvətidir. Bu əbədi və tükənməz sərvət məşəl kimi yanır və milli musiqi mədəniyyətimizin yolunu daim işıqlandırır.\nAZERTAG.AZ :Üzeyir Hacıbəyli - 135: ümumbəşəri əhəmiyyətə malik xəzinə


"İstədilər ki, bizi Suriyadakı, İraqdakı terrorçuların davamı kimi göstərsinlər. Nə oldu?"\nBu sözləri avqustun 21-də "Nardaran işi 3" üzrə keçirilən məhkəmə iclasında təqsirləndirilən Zülfüqar Mikayılzadə deyib.\nRakurs TV-nin məlumatına görə, hakim Zeynal Ağayevin sədrlik etdiyi proses başlamazdan əvvəl Zülfüqar Mikayılzadə çıxış edib:\n"Bu gün İslamın əsl siması yavaş-yavaş dünyaya tanınır. Suriyada, İraqda baş verənlər, bir neçə gün əvvəl İspaniyada olan terror aktı İslamın siması deyil. Bəziləri istəyir onları İslam kimi təqdim eləsin, amma əksi baş verir. Çünki bu din mənəviyyat dinidir, bütün insanlara ünvanlanan açıq, konkret mesajları var. İstədilər ki, bizi də İraqda, Suriyada döyüşən terrorçuların davamı kimi göstərsinlər, amma nə oldu? Artıq hər şey ictimaiyyətə aydın olur".\nBundan sonra hakimin gəlməsi ilə məhkəmə prosesi başlayıb. Prosesdə müdafiə tərəfinin vəsatəti əsasında iki hal şahidi dindirilib. Şahidlər təqsirləndirilən Ramil Seyfullayev və Ruzi İsmayılovun həbs epizodu üzrə sualları cavablandırıblar. İlk öncə Gəncədə saxlanılmış Ramil Seyfullayevin üzərinə baxış zamanı hal şahidi olmuş Fazil Qəhrəmanov zala dəvət edilib. O, bir çox suallara "yadımda deyil, bilmirəm", - deyə cavab verib. Hal şahidi bunu Qarabağ və Əfqanıstan müharibəsi zamanı aldığı "kantuziya" ilə əsaslandırıb:\n"Polisin qabağından keçirdim, məni çağırdılar, girdim içəri. İki polis çağırdı, mən də maraq üçün girdim. Qara torba vardı, onun içindən "F-1" qumbaraları və jurnallar vardı. Nə gördüm, onu da izahatda yazdım"\nF.Qəhrəmanov daha öncə və sonra heç bir prosesdə hal şahidi olmadığını deyib. Ondan sonra digər hal şahidi Qoşqar Əliyev dindirilib. O, Ruzi İsmayılovun üzərinə baxış zamanı şahidlik etdiyini bildirib:\n"Polis idarəsinin qabağından keçirdim, məni polis, səhv eləmirəmsə, Elnur müəllim idi, idarəyə dəvət elədi. Qoşqarın əlində komputer çantası vardı, içindən "RQD-5" və "F-1" qumbaraları və narkotik çıxdı. Özü dedi ki, bunları tapıb, səhv eləmirəmsə, zibillikdən tapdığını dedi".\nO, vəkillərin suallarını cavablandırarkən, R. İsmayılovun üzərinə baxış zamanı üzündə xəsarət izləri olduğunu, gözünün altında qaraltı olduğunu deyib.\nR. İsmayılov isə bildirib ki, ona zor tətbiq edərək, bu sözləri deməyə məcbur ediblər:\n"İşgəncələrlə, şantaj edərək məcbur etdilər ki, elə deyim".\nProses bununla bitib. Növbəti məhkəmə iclası avqustun 28-ə təyin olunub.


“AzRose” MMC-nin tikintisi davam edən qızılgül yağı istehsalı müəssisəsi ilə tanışlıq | Xalq Qəzeti\n04.08.2017 09:53 | Oxunma sayı: 670\nDövlətimizin başçısına müəssisə barədə məlumat verildi. Bildirildi ki, müəssisənin ümumi ərazisi 3 hektardır. Burada istehsalat bölməsi, anbar, ofis və digər infrastruktur obyektləri tikilib. Ərazidə suvarma məqsədləri üçün su tutumu 5 min kubmetr olan süni göl yaradılıb, damcı suvarma sistemi qurulub, kənd təsərrüfatı texnikaları alınıb, Türkiyədən bu sahədə təcrübəli aqronomlar dəvət edilib. Ərazidə 3 artezian quyusu qazılıb, qaz və elektrik xətləri çəkilib, müasir işıqlandırma sistemi qurulub və yaşıllıq zolaqları salınıb.\n– Mən sizi ürəkdən salamlayıram. Zaqatala rayonunda yeni kənd təsərrüfatı və emal sənayesi sahəsi yaradılıb. Mən buna çox şadam. Çox yaxşı inkişaf göstəricisidir. Çünki Azərbaycanın hər bir bölgəsi, hər bir sahəsi uğurla inkişaf etməlidir.\nÜmumiyyətlə, Zaqatala rayonunun çox böyük sənaye, kənd təsərrüfatı potensialı var. Rayonun inkişafına xüsusi diqqət göstərilir. Bu, mənim Prezident kimi Zaqatala rayonuna səkkizinci səfərimdir və hər bir səfər zamanı önəmli obyektlərin açılışında iştirak etmişəm. Burada həm sosial obyektlər, həm sənaye müəssisələri istifadəyə verilib, Zaqatala aeroportu tikilib. İndi aeroportun zolağı uzadılır ki, böyük təyyarələr də enə bilsin. Diaqnostika Mərkəzi, Rayon Mərkəzi Xəstəxanası, Olimpiya Kompleksi, məktəblər, zəlzələdən sonra 8 mindən çox ev tikilib təmir edilmişdir. Yollar salınır, istehsalat sahələri istismara verilir.\nTütün fabrikinin yenidən qurulması nəticəsində həm istehsal gücü artıb, həm də indi bu müəssisədə son məhsul istehsalını təmin etmək mümkündür. O cümlədən qızılgül sahəsində də yaxşı inkişaf var.


Rusiyanın Qarabağ planı Yerevanda böyük etiraz dalğası yaratdı\nRusiyanın Qarabağ planı Yerevanda böyük etiraz dalğası yaratdı\n21-22 apreldə Rusiyanın xarici işlər naziri Serqey Lavrov Dağlıq Qarabağ münaqişəsinin nizama salınması ilə bağlı Kremlin planını Ermənistan hakimiyyətiylə müzakirə üçün Yerevana gəlir.\nBAKU.WS-in məlumatına görə, Ermənistan fəalları 21 apreldə Yerevanda Azadlıq meydanında Lavrovun səfərinə etiraz əlaməti olaraq böyük aksiya keçirəcəklər. Yürüş Ermənistan Xarici İşlər Nazirliyi və Rusiya səfirliyinin qarşısına qədər davam edəcək. Aksiya iştirakçıları hər iki ölkənin xarici siyas idarələrinin rəhbərlərinə öz tələblərini səsləndirməyə çalışacaqlar.\nEtirazçılar Rusiya tərəfindən Azərbaycanın silahlandırılmasına da kəskin reaksiya göstərməyi planlaşdırırlar. Görünür Rusiyanın Qarabağ məsələsindəki dəyişən mövqeyi erməniləri qane etmir. Dağlıq Qarabağın Azərbaycanın ərazi bütövlüyü çərçivəsində həlli prosesi artıq Yerevanda əhali tərəfindən narahatlıqla qarşılanıb. İşğalçı ölkənin fəalları vəziyyətdən istifadə edərək xalq qarşısında xal qazanmağa çalışır. Şübhəsiz ki, Azərbaycanın beynəlxalq normalara uyğun olaraq ərazi bütövlüyünü təmin etmək istəyi reallaşacaq.\nLavrov yenidən Bakya gəlir - SƏBƏB QARABAĞ Rusiyanın Qarabağ planı: Ordu Xankəndiyə yeridilir və... Londonda böyük Qarabağ aksiyası (FOTO) Sergey Lavrov: “Razılaşmanın komponentləri, demək olar ki, hazırdır” Ermənistan parlamentində Qarabağla bağlı gizli danışıqlar aparılır Ermənistandan torpaqların qaytarılmasına işarə Moskva Sarkisyana Qarabağı geri qaytarmağı təklif edir Lavrov həmsədrlə Qarabağı müzakirə etdi\nТеги: Rusiya Qarabağ Yerevan etiraz


CƏMİYYƏT 10:47 / 22.08.2019\nKöhnə liftlər sökülərək yerində müasir görkəmli,eləcədə keyfiyyətli liftlər quraşdırılır.\nPaytaxda yaşayış binalarında qəzalı vəziyyətdə olan liftlər yeniləri ilə əvəz olunur.Bu məqsədlə bu il ərzində Bakıya 542 lift gətiriləcək.\nBakı Şəhər "Lifttəmir" İstehsalat Birliyi tərəfindən bu sahədə böyük təcrübəsi olan Alman şirkəti ilə müqavilə imzalanıb. Bakı Şəhər "Lifttəmir" İstehsalat Birliyinin baş direktoru Xalid Ələkbərovun sözlərinə görə, ötən ay 63 ədəd lift Bakıya gətirilərək, pilot layihə kimi paytaxtın Nizami rayonunda quraşdırılmasına başlanılıb. Eyni zamanda Qaradağ rayonunda da çoxmərtəbəli binalarda istismar müddəti bitmiş liftlərin yenilənməsi işləri görülür.\nHazırda Nizami rayonu, Qara Qarayev prospekti 47 ünvanında yerləşən 10 bloklu, 9 mərtəbəli yaşayış binasında yeni liftlərin quraşdırılması başa çatıb. Eyni zamanda Naxçıvanski küçəsi və Qara Qarayev prospektindəki 3 yaşayış binasında da 22 ədəd yeni lift quraşdırılıb. Nəsimi küçəsi 32 a ünvanında isə köhnə lifltərin sökülərək yerində yenilərinin quraşdırlmasına başlanılıb.\nÜmumilikdə isə Nizami rayonunda 39, Qaradağ rayonunda isə 42 ədəd yeni liftin quraşdırılması işi həyata keçirilir. Xalid Ələkbərovun sözlərinə görə, alınan liftlər keyfiyyət və texniki parametrlərinə görə müasir standartlara tam cavab verir. Yeni liftər müasir elekton sistemlə təchiz olunub.Bu liftlərin elektrik xətlərində açılma zamanı YPS sistemi olduğundan vətəndaşlar avtomatik təxliyə oluna bilirlər.. Eyni zamanda 542 ədəd lift üçün bir məntəqədən idarəetmə dispetçer sistemi qurulacaq və liftlərin göstəriciləri daim nəzarətdə olacaq.\nÖlkəyə yeni liftlərin tam gətirilməsi prosesinin noyabr ayında yekulaşması planlaşdırılır.


“Şah-dəniz”in hesabına I rübdə Azərbaycan qaz ixraçını 19% artırıb – Caspian Barrel\n-235 min. ago-Кремль рассказал о подготовке к встрече ОПЕК+\n-208 min. ago-В Иране открыли три крупных нефтяных проекта\n-161 min. ago-Azərbaycanda “Masdar Azerbaycan” MMC dövlət qeydiyyatına alınıb\n-78 min. ago-Russia cut oil, condensate production in February\n-72 min. ago-“Azərişıq” qəzaları dronlar vasitəsilə aşkar edəcək - Video\nAzərbaycan 2014-cü ilin I rübündə 2 mlrd. 398 mln. 465,2 min kubmetr qaz ixrac edib ki, bu da ötən ilin analoji dövrünün göstəricisindən 18,8% çoxdur.\nDövlət Gömrük Komitəsinin m’lumatına görə, yanvar-mart aylarında vergi bəyannamələri üzrə rəsmiləşdirilmiş qaz ixracı 821 mln. 595,73 min kubmetr təşkil edib ki, bunun da dəyəri 145 mln. 954,8 min dollar olub. Yəni bu statistik rəqəmdən çıxış etsək, onda Azərbaycanın 1000 kub metr qazını cari ilin I rübündə orta hesabla 177,65 dollardan satdığı bəlli olar.\nQeyd edək ki, Dövlət Gömrük Komitəsi ixrac zamanı “Şah-dəniz” yatağından hasil edilmiş qazı vergi bəyannamələri üzrə rəsmiləşdirmir. Ona görə də bu qaz ancaq Azərbaycan Dövlət Neft Şirkətinin (SOCAR) payına düşən mavi yanacaqdır.\nSOCAR isə qazı hazırda birbaşa kommersiya müqavilələri ilə Rusiya və Gürcüstana satır. Naxçıvana isə İran üzərindən swap-müqaviləsi ilə qazın nəqli həyata keçirilir ki, bu zaman nəqletməyə görə müəəyyən həcm qaz İran tərəfinə verilir.\nAncaq Dövlət Statistika Komitəsindən Caspian Barrel-ə verilən məlumata görə, cari ilin I rübündə “Şahdəniz” konsorsiumu tərəfindən isə Bakı-Tbilisi-Ərzurum qaz kəməri vasitəsi ilə Gürcüstan və Türkiyəyə qaz ixracının həcmi 1,6 mlrd kub metr təşkil edib. Bu isə ötən ilin müvafiq dövrü ilə müqayisədə qaz ixrac həcmlərinin 160% artması deməkdir (2013-cü ilin yanvar-martında 1 milyard kub metr). Bəs nədən BP-Azerbaijan şirkətinə ixracı bu qədər artırmaq müvəffəq olmuşdur?\nCaspian Barrel-in BP-Azerbaijan şirkətindən əldə etdiyi məlumata görə, əvvəla Şahdəniz yatağında hasilat göztəriciləri kifayət qədər yüksəkdir, bütün hasilat quyuları maksimum gücləri ilə işləyirlər. İxracın artması isə konsorsiumun kommersiya şərtləri ilə Gürcüstana qaz satışı həcmlərini artırması ilə əlaqədardır.\nOnu qeyd edək ki, BP-Azerbaijan şirkəti ötən ildən Gürcüstana tranzit qazından əlavə kommersiya qazı da təklif etməyə başlayıb və bunun nəticəsidir ki, artıq ixrac həcmləri durmadan artır. Həmçinin, Türkiyə istiqamətində də azacıq olsa da, artım müşahidə olunmağa başlayıb.\nAzərbaycan yanvar-mayda qazı necədən ixrac edib?\nI rübdə “Şahdəniz” yatağından qaz ixracı 160% artıb


Ekologiya və Təbii Sərvətlər Nazirliyinin Milli Hidrometeorologiya Xidmətindən Minval.info-ya bildirilib ki, Bakıda və Abşeron yarımadasında dekabrın 28-də hava şəraitinin dəyişkən buludlu olacağı, arabir tutulacağı, əsasən yağmursuz keçəcəyi gözlənilir.\nŞimal-qərb küləyi əsəcək. Havanın temperaturu gecə 1-3° isti, gündüz 8-11° isti olacaq. Bakıda gecə 1-3° isti, gündüz 8-10° isti olacaq.\nAtmosfer təzyiqi 767 mm civə sütunu təşkil edəcək. Nisbi rütubət 60-70 % olacaq.\nHavanın temperaturu gecə 2° şaxtadan 3°-dək isti, gündüz 8-13° isti, dağlarda gecə 0-5° şaxta, gündüz 0-5° isti olacaq.\nTarix: 2021/12/27 14:24


Bakıda Əhali Ayağa Qalxdı (FOTO-VİDEO) » GundemXeber İnformasiya Portalı\nGundemxeber.biz » Ölkə » Bakıda Əhali Ayağa Qalxdı (FOTO-VİDEO)\nBakıda Əhali Ayağa Qalxdı (FOTO-VİDEO)\nTarix: 30-11-2014, 21:01 Bölmə :Ölkə Baxış: 0\nBakıda Əhali Ayağa Qalxdı\nSakinlər onlara məxsus torpaqlarda tikinti işlərinin aparılmasına etiraz ediblər.\ngundemxeber.az olaraq AzadlıqRadiosunun müxbirinin 100-ə yaxın adam iştirak etdiyi akiyadan fotoları və Məlumatı oxuculara təqdim edirik.\nSakinlərdən Cavad Ağabalayev bildirib ki, 2002-ci ildə prezident sərəncamı ilə 20 hektar torpaq sahəsi sakinlərin ixtiyarına verilib:\n“Bir neçə il əvvəl 4 hektarı əlimizdən alınıb. Qalan 16 hektarı qəsəbə sakinləri öz dirənişləri ilə əldən verməyiblər. İndi həmin ərazilərdə tikinti işləri gedir. Bizdəki məlumata görə Suraxanı Rayon İcra Hakimiyyəti ərazini tenderlə kimlərəsə satıb. Sakinlər məsələdə. məmur adı da çəkirlər. Deyilənə görə, 14 ədəd 16 mərtəbəli bina, 2 məktəb tikiləcək”.\nBakıda narazı sakinlər etiraza qalxdı - (Foto) ...\nƏhali ayağa qalxdı: “Əxlaqsız direktor qovulsun” ...